
PETRE ISPIRESCU 


Sarea în bucate 


A FOST ODATĂ CA NICIODATĂ etc. 

A fost odată un împărat. Acest împărat avea 
trei fete. 

Rămâind văduv, toată dragostea lui el şi-o 
aruncase asupra fetelor. 

Ele mărindu-se şi văzând sârguinţa ce 
punea părintele lor ca să le crească pre ele, să le 
înveţe şi să le păzească de orice răutăţi şi 
bântuieli, se sileau şi ele din toată puterea lor ca 
să-l facă să-şi uite mâhnirea ce-l coprinsese 
pentru moartea mumei lor. 

Într-una din zile, ce-i vine împăratului, că 
numai întrebă pe fata cea mai mare: 

- Fata mea, cum mă iubeşti tu pe mine? 

— Cum să te iubesc, tată? laca, eu te iubesc 
ca mierea, răspunse ea, după ce se gândi ca 
ce lucru poate fi mai dulce pe lume. 


Atâta o tăie capul pe dânsa, atâta şi vorbi. 

— Să-mi trăieşti, fata mea; să-mi facă 
Dumnezeu parte de tine. 

Şi întrebând şi pe fata cea mijlocie: 

— Dar- tu, cum mă iubeşti pe mine, fata mea? 

— Ca zaharul, tată. 

Atâta o lăie şi pe dânsa capul şi atâta 
răspunse. 

— Să-ţi dea Dumnezeu bine, fata mea. Să 
mă bucur de tine. 

Pasămite fetele acestea erau linguşitoare 
şi ştiau să-şi arate iubirea către părintele lor mai 
mult decât o avea. 

Împăratul se bucură cât un lucru mare când 
auzi de la fetele lui cele mai mari cât îl iubeşte. El 
socoti că altfe! de iubire nu poate să fie decât cea 
dulce ca mierea şi ca zaharul. 

Şi uitându-se şi la fata cea mai mică, ce sta 
mai doparte şi cu sfială, o întrebă şi pe dânsa: 

— Cum mă iubeşti tu, fata mea? 

- Ca sarea în bucate, tată! răspunse şi ea 
cu faţă senină, zâmbind cu dragoste fiască şi 
lăsându-şi ochii în jos, de ruşine că vorbi şi ea. 

Ea se ruşina, biet, văzând că tată-său o 
băgase şi pe ea în seamă, ca o mai mică ce era. 

Când auziră surorile ei răspunsul ce dete 
ea tatălui lor, pufniră de râs şi-şi întoarseră feţele 
de către dânsa. lar tatăl lor se încruntă şi, plin de 
supărare, zise: 

— la fă-te mai încoa', nesocotito, să ne 
înţelegem la cuvinte. N-auzişi tu pe surorile tale 
cele mai mari cu ce fel de dragoste mă iubesc 
ele? Cum de nu te-ai luat după dânsele ca să-mi 
spui câtă dragoste dulce ai şi tu către tatăl tău? 
Pentru asta oare mă trudesc eu ca să vă cresc şi 
să vă dau învăţătură cum altele să nu fie în lume 
ca voi? Să te duci de la mine cu sarea ta cu tot! 

Când auzi fata cea mai mică a împăratului 
urgia tatălui său, ce cădea pe capul ei, intră în 
fundul pământului de mâhnire, căci se supărase 
tată-său şi, încumătându-se, zise: 

— Să mă ieri, tată, că eu n-am vrut să te 
supăr. Eu am socotit cu mintea mea că dragostea 
ce am către line este, daca nu mai presus decât 
a surorilor mele, dar nici mai prejos decât mierea 
şi zaharul... 

— Auzi, auzi, o întrerupse tată-său; şi mai ai 
obraz să te atingi de surorile tale cele mai mari? 
Să te duci de la mine, fată neruşinată ce eşti, să 
nu-ţi mai auz de nume! 


Îi închise gura şi o lăsă plângând. 

Surorile vrură să o mângâie, dar cu nişte 
cuvinte alingătoare, care îi făceau mai mult rău 
decât bine. 

Fata cea mai mică a împăratului, daca văzu 
că nici surorile nu o cruţă, îşi puse nădejdea în 
Dumnezeu şi se hotărî să plece unde mila 
Domnului o va duce. 

îşi luă deci din casa părintească un rând de 
haine proaste şi vechi şi pribegi din sat în sat, 
până la curtea unui alt împărat. 

Ajungând acolo, stătu la poartă. Chelăreasa 
o văzu şi daca veni la dânsa o întrebă ce vrea; 
ea răspunse că este o fată săracă şi fără de 
părinţi, şi ar vrea să se bage la stăpân, daca ar 
găsi vrun loc. 

Tocmai atunci ieşise ajutoarea chelăresei şi 
ar fi voit să bage pe alta. Se uită la dânsa che- 
lăreasa, cu ochi pătrunzători, şi i se păru a fibună 
să o ia pe dânsa în slujbă. 

Fata de împărat mai fu întrebată că ce 
simbrie cere, şi ea răspunse că nu cere nici o 
simbrie, fără decât să slujească o bucată de 
vreme şi daca slujba ei va fi vrednică de vro 
simbrie, să-i dea atât cât va face. 


Chelăreasa se bucură văzându-o că răs- 
punde aşa de cuminte, şi o luă să-i fie ajutoare. Îi 
spuse ce are să facă şi îi dete pe mână un vraf 
de chei din mai multe ce avea. 

Fata era cuminte şi deşteaptă. Ea începu 
să deretice prin cămara şi prin dulapurile de la 
care avea cheile şi să puie fiecare lucruşor la 
rânduiala lui. 

Şi fiindcă îi prindea mâna la frământat, la 
fiertul dulceţilor şi la alte bunătăţi de mâncare ce 
se află prin cămările împăraţilor, în grija ei fură 
lăsate tainurile curţii. Şi cum oare n-ar fi ştiut să 
facă toate astea? Mă rog, fată de împărat nu era? 
Şi nu se ivi nici o cârteală din partea nimănui, 
căci ea toate tainurile le împărțea cu cumpănă şi 
cu dreptate, de nu-i găsea nimeni nici o părtinire. 

Unde să stea ea la vorbă deşartă cu oamenii 
şi cu femeile curţii, sau cu streinii carii veneau 
să-şi ia tainurile şi merticurile? Unde să iasă din 
gura ei vreo vorbă fără cumpăt, ori să asculte de 
la cineva vreo asemenea vorbă, că se ruşina, şi 
găsea ea cuvinte destul de cuviincioase cu care 
să închiză şi gura cea mai farfara. Ea nu sta la 
taifas cu slugile ori cu slujnicile curții, ci, când îşi 
găsea câte niţică vreme de repaos, citea pe carte. 

Toţi cu totul avea sfială de dânsa şi nu-i 
găsea nimeni vreo faptă care să le dea dreptul 
a-i atârna vreun ponos de coadă. 

Vestea despre vrednicia şi smerenia aju- 
toarei de chelăreasă ajunse numaidecât şi la 
urechile împărătesei. Ea dori s-o vază. lară daca 
se înfăţişe împărătesei, fata de împărat ştiu să 
se arăte şi să vorbească din inimă curată, fără 
prefăcătorie şi fără multă îndrăzneală. 

Împărăteasa prinse a o îndrăgi. Ea bănui 
că ajutoarea de chelăreasă nu poate să fie de 
neam prost. 


Şi aşa cum vă spusei, împărăteasa luă pe 
fată, ajutoarea chelăresei, pe lângă dânsa. 

Unde se ducea împărăteasa, mergea şi ea; 
când se punea împărăteasa la lucru lucra şi ea. 
Apoi, lucrul ce ieşea din mâna ei era mărgăritar, 
nu altceva. Din toate, din toate, cuvintele cele 
înțelepte ce ieşeau din gura ei plăcu împărătesei 
mai mult decât orice. Ce să întindem vorbă 
multă? Ajunsese să fie nedespărţită de împără- 
teasa. O iubea împărăteasa ca pe copilul ei. 

Se mira şi împăratul de atâta alipire a împă- 
rătesei către această fată. Acest împărat avea un 

fecior singur la părinţi. Tată-său şi mumă-sa se 
uita la dânsul ca la soare. Îl pierdeau de drag ce 
le era. 

Şi mergând împăratul la un război, luă şi pe 
fiul său cu dânsul, ca să se deprinză cu ale 
războaielor. Acolo, nu ştiu cum se făcu, nu ştiu 
cum se drese, că numai ce îl aduseră acasă rănit. 

Să fi văzut acuma pe mă-sa jăliri şi plânsete. 
Nu mai ştia ce să-i facă ca să-l vindece mai 
curând. Nopțile le făcea zile priveghindu-l la boală. 
lară daca o ajunse oboseala de nu mai putea sta 
în picioare, împărăteasa puse pe fata ei din casă, 
ca un om de credinţă, să îngrijească de dânsul, 
şi apoi, când una, când alta, erau nelipsite de 
lângă patul rănitului. 

Cuvintele cele blânde şi înțelepte ale fetei, 
mângâierile ei cele dulci şi neprefăcute, smerenia 
ei deşteptară în inima bolnavului o simţire ce nu 
o avusese până atunci; iar mai mult decât toate, 
cum ştia ea să umble de binişor când îi primenea 
ranele, făcu pe fiul de împărat să o iubească ca 
pe o soră, căci pare că-i alina durerile când punea 
ea mâna pe rănile lui. Într-un după-prânz, după 
ce se făcuse mai bine, când sta de vorbă cu 
mă-sa, el îi zise: 

— Ştii ce, mamă, mie mi-ar fi voia să mă însor. 

— Bine, măicuţă, bine. Mai bine de tânăr, 
decât să intri în valurile lumii. Să-ţi caute maica 
o fată bună de împărat, şi de neam, şi de treabă. 

- Ea e găsită, mamă. 

-— Şi cine este? O ştiu eu? 

— Să nu te superi, mamă, dacă ţi-oi spune. 
Mie mi-a rămas inima la fata dumitale din casă. 
O iubesc, mamă, ca pe sufletul meu. Din câte 
fete de împărați şi de domni am văzut, nici una 
nu mi-a plăcut ca dânsa. Ea mi-a robit inima. 

Se împotrivi împărăteasa oarecum, cârmi 
ea; dar nu fu cu putinţă să întoarcă pornirea fiului 
ei de la această însurătoare. 

Dacă văzu şi văzu că altfel nu se poate, şi 
că fata ce-şi alesese fiul ei să o ia de nevastă 
este cuminte, blândă, cu bună judecată, şi mai 
presus de toate este smerită, cinstită şi vrednică, 
se învoi şi dânsa. 

Rămase acum să înduplece şi pe împăratul, 
tatăl băiatului, ca să primească şi dânsul alegerea 
fiului lor. 

Pentru aceasta nu fu mare greutate; căci 
atât muma, cât şi fiul căzură cu rugăciune şi 
lăudară pe fată cum ştiură şi ei mai bine. 

Logodiră deci împăratul şi împărăteasa pe 
fiul lor cu fata din casă a împărătesei şi hotărâră 
şi nunta. 

Când începură a face poftirile la nuntă, 
logodnica fiului de împărat se rugă cu cerul, cu 
pământul ca la nuntă să poftească şi pe împăratul 
cutare, pe tatăl ei adică; se feri însă d-a spune 
cuiva că este fata acelui împărat. 

Socrii primiră să-i facă voia şi poftiră la nuntă 
şi pe acel împărat. 

În ziua cununiilor veniră toţi musafirii la 
nuntă. Se începură veseliile şi ţinură toată ziua, 
ca la împărat, de! ce să zici? 

Seara se întinse o masă d-alea împără- 
teştile, cu fel de fel de mâncări, de băuturi, de 
plăcinte şi de alte bunătăţi, de să-ţi lingi şi degetele 
când le vei mânca. 

Mireasa poruncise bucătarilor ce bucate să 
gătească. Ea însă cu mâna ei găti doparte toate 
acele feluri numai pentru un musafir. Apoi dete 
poruncă unei slugi credincioase ca să bage bine 
de seamă ca aducând la masă bucatele gătite 
de dânsa, să le puie dinaintea împăratului poftit 
după rugăciunea ei. Dară să îngrijească să nu le 
puie dinaintea altcuiva, că e primejdie de moarte. 

Sluga cea credincioasă făcu întocmai pre- 
cum i se poruncise. 

După ce se aşezară toţi poftiţii ia masă, 
începură a mânca şi a se veseli cât nu se poate 
spune. 

împăratul cel poftit, adecă tatăl miresei, 
mânca şi nu prea. Încă de când venise, el se tot 
uita la mireasă şi pare că-i zicea inima ceva, dară 
nu-i venea să crează ochilor. 

Pasămite el îşi semuia copila, şi neputân- 
du-şi da seamă de cum ajunsese ea să se mărite 
după un fecior de împărat, nu cuteză să zică 
nimănui nimic. 

Vezi că tnudele şi necazurile ce suferise biata 
fată o schimbase de cum o ştia tată-său. 

Şi, îndemnându-se de pofta cu care mâncau 
mesenii, ar fi voit şi dânsul să mănânce şi să se 
veselească; dară după ce gustă o dată sau de 
două ori din bucate, se opri. Sluga care îi aducea 
bucatele le ridica întregi, neatinse. 

Se mira acest împărat cum de toţi mesenii 
mănâncă cu poftă nişte bucate care pentru dânsul 
n-aveau nici un gust. 

Se încumese şi întrebă pe vecinul din 
dreapta. Acesta îi răspunse că astfel de bucate 

bune n-a mâncat de nu ţine minte. Gustă şi îm- 
păratul din talerul vecinului, şi văzu că bucatele 
sunt bune. Asemenea făcu şi la vecinul din stânga. 

Îi lăsa gura apă după bucatele cele bune ce 
gustase de la vecini; foamea îi da zor să îmbuce 
şi el; dară cine putea să mănânce bucatele care 
i le aducea lui? 

Răbdă ce răbdă; de ruşine lua el câteodată 
şi din bucatele ce i se aduceau, ca să nu se facă 
de râs între meseni, dar încolo nimic. În cele din 
urmă, nu se mai putu opri, ci, ridicându-se în sus, 
zise cu glas mare: 

— Bine, împărate, m-ai chemat la nunta fiului 
tău ca să-ţi baţi joc de mine? 

— Vai de mine, măria-ta! Cum se poate să-ţi 
treacă prin gând una ca aceasta? După cum vede 
toată adunarea, te cinstesc şi pe dumneata ca 
pe toţi ceilalţi împărați, fără deosebire. 

- Ba să mă ierţi, împărate, bucatele tutulor 
mesenilor sunt bune de mâncat, numai ale mele 
nu. 

Se făcu foc de supărare împăratul socru şi 
porunci ca numaidecât să vie bucătarii să dea 
seamă de ceea ce au făcut, şi vinovaţii să se dea 
morții. 

Ştiţi ce era? 

laca mireasa gătise toate bucatele pentru 
tată-său fără sare, ci numai cu miere şi cu zahar. 
Chiar sarniţa de dinaintea lui era plină cu zahar 
pisat, şi degeaba lua bietul împărat cu cuțitul din 
sarniţa ce credea el că este cu sare şi punea în 
bucate, ele, în loc să se facă mai bune de mân- 
care, se făceau şi mai dulci de pe cât erau, şi mai 
cătrănite. . 

Atunci se ridică mireasa în sus şi zise 
împăratului socru: 

— Eu am gătit bucatele pentru împăratul ce 
s-a supărat, şi iată pentru ce am făcut-o: 

Acest împărat este tată-meu. Noi eram trei 
surori în casa părintească. Tata ne-a întrebat în- 
tr-o zi cum îl iubim noi. Surorile mele cele mai 
mari, una îi răspunse că îl iubeşte ca mierea, alta 
ca zaharul. Eu îi zisei că îl iubesc ca sarea în 
bucate. Aşa am socotit eu că nu se poate mai 
multă iubire decât aceasta. Tata s-a supărat pe 
mine şi m-a gonit din casă. Dumnezeu nu m-a 
lăsat să piei şi, prin muncă, cinste şi hărnicie am 
ajuns unde mă vedeţi. Acum am vrut să dovedesc 
tatei că fără miere şi fără zahar poate omul să 
trăiască, dar fără sare nu, d-aia i-am gătit bucatele 

fără sare. Judecaţi dumneavoastră cu minte îm-: 
părătească cine a avut dreptate. 

Toţi mesenii într-o glăsuire găsiră cu cale 
că pe nedrept a fost fata gonită din casa pă- 
rintească. 

Atunci tatăl fetei mărturisi că n-a ştiut să 
preţuiască duhul fetei sale, şi şi-a cerut iertăciune. 

Fata, şi ea, i-a sărutat mâna şi şi-a cerut şi 
dânsa iertăciune dacă fapta ei l-a supărat. 

Şi se puseră pe o veselie şi pe o petrecere 
de se duse vestea în lume. 

Tat-al fetei se veselea, nu se veselea, dar 
socrul ştiu că se veselea şi se mândrea că a 
dobândit o aşa nuroră, şi de viţă bună, şi în- 
țeleaptă, şi harnică. 

Eram şi eu la nuntă, împreună cu cheleşul 
ăla care se lupilează printre d-voastră, cinstiţi 
boleri. Multe ciolane, Doamne, mai căzură de la 
acea masă şi, care cum cădea, tot în capul 
chelului le da; care cum cădea, tot în capul 
chelului le da. 

Şi încălecai p-o şea, şi v-o spusei d-voastră 
aşa. 

Şi încălecai p-o lingură scurtă, să trăiască 
cine ascultă. 

Şi mai încălecai p-un fus, să trăiască şi cel 
ce-a spus. 


Fata săracului cea isteaţă 


A FOST ODATĂ CA NICIODATĂ etc. 

A fost odată un om şi o femeie. Ei erau atât 
de săraci, încât n-aveau după ce bea apă. Nici tu 
casă, nici tu masă, nimic, nimic, dară nimic 
n-aveau după sufletul lor. Muncea bietul om de 
dimineaţa până seara târziu, alături cu muierea, 
de-i treceau năduşelele, şi ca să dea şi ei în 
spor, ba. 

Se ţinea, vezi, norocul după dânşii ca 
pulberea după câini, cum se zice. 

Umblau cu tărăbuţele de colo până colo, şi 
ca să se statornicească şi ei la un loc, nu găseau. 
Căci cine era să-i priimească pe ei, doi caiici, cu 
leaota de copii după dânşii?! 

Adică uitasem să vă spui. Aveau aceşti 
oameni o spuză de copii. Din aceşti copii, cei mai 

mari erau numai fete, iară băieţii erau mărunţei şi 
stau pe lângă dânşii ca uiceluşele. 

Să nu vă fi dus Dumnezeu vrodală să fiţi 
faţă când venea omul de la muncă, că v-aţi fi luat 
câmpii. leşeau toţi afară înaintea lui, jigăriţi şi 
hărtăniţi, ca nişte netoţi, subţiratici şi piţigăiaţi, mă 
rog, leşinaţi de foame, şi tăbărau pe bietul om cu 
gura: tată, mi-e foame, tată, mor de foame. 

Tatăl lor se zăpăcea şi nu ştia către care să 
se întoarcă mai întâi şi le da toată agoniseala lui 
dintr-o zi. Dară de unde să le ajungă ce bruma le 
aducea el? Abia puneau p-o măsea. 

Bietul tat' său şi biată mă-sa de multe ori 
se culcau nemâncaţi. Li se rupea inima de milă, 
dară n-aveau încotro. Şi ca să-şi liniştească copiii, 
el le făgăduia că a doua zi are să le aducă mai 
mult. Astfel, mai cu şoşele, mai cu momele, 
adormeau şi bieţii copii, cu nădejde că a doua zi 
are să fie mai bine. 

Dintre toţi copiii, fata cea mai mare era mai 
tăcută şi mai cu judecată. Ea rămânea cu surorile 
şi fraţii cei mai mici, când se duceau părinţii la 
muncă, vedea de dânşii, îi mustruluia şi îi povăţuia 
să fte mai cu răbdare, mai îngăduitori, ca să nu 
se amărască până într-atât părinţii. Dară, bate 


19 


toba la urechea surdului. Adecă, de! ce să zici? 
Ar fi fost şi ei, poate, mai îngăduitori, şi mai cu 
răbdare, dară burta le da ghes şi îi făcea de multe 
ori să fie neînţelegători. 

Într-acestea, boierului pe moşia căruia se 
afla aceşti oameni ca şi urgisiţi de Dumnezeu i 
se făcu milă de ei şi, într-o zi, când veni omul să 
se roage pentru sălaş, el îi zise: 

— Omule, te văz harnic, munceşti de te 
speteşti, şi două în tei te văz că nu poţi lega. lată, 
eu mă îndur şi-ţi dau un petec de loc, să fie de 
veci al tău. Du-te de-ţi alege petecul ce-ţi va 
plăcea şi apucă-te, numaidecât, să-ţi faci un 
bordei. 

— Bogdaproste, cucoane, şi Dumnezeu să 
priimească. De unde dai să izvorască, răspunse 
bietul om. 

Se duse de-şi alese un petec de loc şi, până 
în seară, groapa pentru bordei o şi dete gata. 

Nepartea lui. Cum se brodi ca locul ce-şi 
alesese să fie alături cu al unui ţăran bogat şi 
mândru, de nu-i ajungea cineva cu prăjina la nas. 

Peste noapte, nu ştiu cum se făcu, nu ştiu 
cum se drese, că o vită d-ale bogatului căzu în 
groapă şi muri. 

A doua zi de dimineaţă bogatul, văzându-şi 
vita moartă, sări cu gura mare asupra săracului, 
îl luă de piept şi cu el târâş se duse la curtea 
boierului, să le facă judecată. 

Boierul se miră când îi văzu şi-i întrebă ce 
caută? 

Țăranul cel bogat zise: 

— Boierule, acest prăpădit de om, venetic în 
satul nostru, n-ar mai avea parte de el! după ce 
ti-ai făcut pomană de i-ai dat un petec de loc, el 
tocmai lângă mine şi-a ales să-şi facă bordei! Una 
la mână. Bagă seamă că, după ce e sărac, apoi 
e şi cu nasul pe sus. Al doilea, groapa ce şi-a 
făcut pentru bordei, după ce că e mare foarte, 
apoi n-a avut grije să o acopere peste noapte cu 
ceva, numai ca să-mi facă mie pagubă, şi mi-a 
căzut o vită într-însa de şi-a rupt junghietura. 
Judecă d-ta acum, nu e dator să mi-o plătească? 
El zice că n-are cu ce. Şi ce-mi pasă mie de asta? 

— Boierule, răspunse şi săracul umilit şi cu 
lacrămile în ochi cât pumnul. Boierule, n-am ce 
zice, omoară-mă, spânzură-mă, n-am ce face 
daca a dat păcatul peste mine. Aşa este cum zice 
bogătaşul meu vecin. Şi, fiindcă lui Dumnezeu îi 
place dreptul, drept să-ţi spui ce e drept: am săpat 

groapă, şi o groapă mare, ca să încapă bordeiul 
pe toţi ai mei, dară nici că m-am gândit ca să-i 
aduc pagubă. Şi nici n-a fost la sufletul meu 
cugetul de mândrie, căci n-aveam pe ce mă 
mândri, când mi-am ales loc lângă d-lui. Acum 
lumineze-vă Dumnezeu, boierule, şi judecaţi după 
dreptate. 

Boierul sta în cumpănă. Nu ştia cui să dea 
dreptate. Vedea el că săracul a căzut în păcate, 
dară fără voie. După ce se gândi el niţel, zise: 

— Bre, oameni buni! Eu am să vă fac trei 
întrebări; cine le va dezlega mai bine, a aceluia 
să fie dreptatea. Vă dau răgaz de trei zile, gândi- 
ţi-vă. După trei zile să veniţi şi să-mi ghiciţi 
întrebările. Ţineţi bine minte. Întâia întrebare 
sună aşa: 

Ce este mai gras în lume? 

A doua: 

Ce este mai bun? 

Şi a treia: 

Ce aleargă mai iute? 

Aide, duceţi-vă acum. Dară să mai ştiţi una: 
daca nici unul din voi nu va ghici vreuna din 
întrebările mele, să ştiţi că unde vă stau picioarele 
o să vă stea şi capetele. 

Amândoi împricinaţii se întoarseră la casele 
lor. Bogătaşul, lăudându-se că el are să ghi- 
cească, fiindcă ce lucru poate fi mai uşor decât a 
spune că porcul său din ogradă este mai gras 
deoarece stă slănina pe dânsul de o palmă; iară 
săracul plângea de potopea pământul, gândin- 
du-se că ce o să spuie el. 

Daca ajunseră fiecare la ai săi, bogătaşul 
era vesel că are să-şi câştige pricina, iară săracul 
se puse pe gânduri şi tot ofta. Copiii se adunară 
pe lângă dânsul, se uita, dară nu cutezau să-l 
întrebe ceva. Începură şi ei a plânge; şi se făcu 
acolo la dânşii o plângere şi o jelanie de te luau 
fiori de milă. 

Numai fata cea mai mare îşi luă inima în 
dinţi şi-l întrebă ce are, de este aşa trist. 

— Ce să am, fata mea? lacă păcate de la 
Dumnezeu. Boierul ne-a îndatorat să-i ghicim 
nişte întrebări pe cari nici oamenii cei procopsiţi 
nu i le-ar putea spune, necum un sărman prost 
ca mine. 

— Ci spune-ne şi nouă, ca doară d-om putea 
să-ţi dăm vrun ajutor. 

- Ca ce ajutor aţi putea voi să-mi daţi, voi 
care nu ştiţi încă nici cum se mănâncă mămăliga. 

- Te miră, tată, la ce am putea fi bune şi noi. 
Şi apoi ce strică daca ne vei spune şi nouă? 

Atunci săracul zise: iacă, iacă, iacă ce ne-a 
zis boierul să ghicim; căci de unde nu, ne va sta 
capul unde ne stau tălpile. 

Fata cea mare se puse pe gânduri şi, după 
ce mai cugetă ea ce mai cugetă, se apropie de 
tată-său şi îi zise: 

- la lasă, tată, nu mai fi aşa mâhnit. Nu ne 
lasă Dumnezeu pe noi să pierim. Când te vei duce 
la boierul să-i dai răspuns, ţi-oi spune şi eu ceva. 
Şi poate că va da Dumnezeu să scapi cu faţă 
curată dinaintea lui. 

Săracul păru a se mângâia oarecum; dară 
numai inima lui ştia. Nu voia, vezi, să-şi mai 
mâhnească şi copiii. 

În dimineaţa când fu a se înfățișa la boierul, 
ca să-i ghicească întrebările, fie-sa îi spuse ca 
ce să răspunză. Săracul se arăta a fi mulţumit, 
dară se îndoia. 

Se înfăţişară înaintea boierului. Bogătaşul, 
mândru şi cu pieptul deschis; săracul, umilit şi 
strâns la piept de sta să-i crape sucmanul cel 
zdrenţuit de pe dânsul. 

Boierul întrebă pe bogătaş: 

- Ei, bade, ce este mai gras pe lumea asta? 

Bogătaşul răspunse cu coraj: 

— Apoi de, cucoane, ce să fie mai gras decât 
porcul meu din ogradă, care are grăsimea pe el 
de o palmă de groasă. 

— Minciuni spui, răspunse boierul. 

Şi întrebând şi pe săracul, el răspunse cu 
sfială: 

— Apoi de, cucoane, eu zic cu mintea mea a 
proastă că pământul să fie mai gras pe lumea 
asta, că el ne dă toate bunătăţile pe cari le avem. 

— Aşa este, răspunse boierul. 

Acum zise boierul iară: 

— Ce aleargă mai iute pe lumea asta? 

— Armăsarul meu, cucoane, răspunse bogă- 
taşul; că aleargă peste văi şi dealuri, când îi dau 
drumul, de nu-i vezi copitele. 

— Apoi de, cucoane, capul meu nu mă duce 
aşa departe, fără decât dau cu socoteală că ni- 
mic nu aleargă aşa iute ca gândul, răspunse şi 
săracul. 

- Tu ai dreptate. Cela aiurează. 

În cele din urmă, mai întrebă o dată pe 
bogătaş: 

— Ce este mai bun pe lumea asta? 

- Nimic nu este mai bun pe lumea asta, 
milostive stăpâne, răspunse el, ca judecata cea 
dreaptă a măriei tale. 

— Eu, boierule, cu prostia mea mă duce 
gândul să crez că nimic nu e mai bun pe lumea 
asta ca Dumnezeu, care ne sufere pe lume cu 
toate răutăţile noastre. 

— Adevărat, aşa este, zise boierul. 

Şi întorcându-se către bogătaş, adăogă: 

— leşi afară, ţăran viclean şi mojic ce eşti, 
sau pui acum de-i trage la tălpi atâta cât nu poţi 
duce. 

Bogătaşul ieşi cu coada între picioare. 

Şi, chemând mai aproape pe sărac, îl întrebă 
cu un grai blajin: 

— Spune-mi, bre omule, cine te-a învăţat pe 
tine să răspunzi aşa de potrivit, căci din capul tău 
ăla secu nu crez să fi ieşit aşa cuvinte înțelepte. 

Bietul sărac se cam codea. Nu-i venea să 
spuie drept, de teamă să nu păţească ceva. Dară 
daca se văzu încolţit, spuse tot adevărul precum 
era. Atunci boierul, mirându-se în sine de is- 
cusinţa fetei săracului, îi porunci ca a doua zi să 
vie fata la curtea boierească. Ea să fie nici îm- 
brăcată, nici dezbrăcată, nici călare, nici pe jos, 
nici pe drum, nici pe lângă drum. 

Cum auzi săracul unele ca acestea, începu 
a se boci şi a se văicăra, de nu-ţi venea să-l mai 
auzi, şi se întoarse la ai săi. 

Fata cea mare, când auzi cele ce îi spuse: 

— Nu te teme, tătucă, îi zise ea, că-i viu eu 
lui de hac. Numai să-mi cauţi două mâţe. 

Cum se făcu dimineaţă, fata aruncă pe 
dânsa un volog (plasă), luă mâţele la subţiori, 
încălecă pe un tap şi plecă la curtea boierească. 

Mergând astfel pe drum, ea nu era nici 
călare, nici pe jos, căci îi da de pământ când un 
picior, când altul, ţapul fiind pitic; umbla nici pe 
drum, nici pe lângă drum, căci ţapul nu ţinea 
drumul drept. Aci trecea pe lângă câte un gard să 
apuce câte vrun lăstar de la vrun pomişor; aci 
trecea de cealaltă parte. Nu era nici îmbrăcată, 
nici dezbrăcală, cu vologul aruncat pe dânsa. 

Şi aşa, cu chiu, cu vai, ajunse la curtea 
boierească. Când o văzură boierul şi oamenii 
curții, venind aşa, încremeniră. Boierul, vezi, nu 
voia să se dea rămas, şi porunci să dea drumul 
la doi zăvoi! ce-i ţinea la curte în lanţ. Aceştia, 
cum văzură alaiul cu care venea fata săracului, 


! Zăvoi — dulăi. 

se repeziră la dânsa, dară ea dete drumul îndată 
mâjelor şi zăvoii se luară după dânsele, iară fata 
săracului ajunse la scara boierească aşa precum 
îi poruncise boierul. 

Văzând şi această iscusinţă a fetei, boierul 
n-avu încotro şi fu nevoit s-o priimească. Atunci 
porunci să o fereduiască (să o îmbăieze), o 
îmbrăcă cu nişte haine ca de mireasă şi hotări să 
o dea după un fecior ce-l avea boierul pe lângă 
dânsul, care îl slujea cu credinţă. 

După ce o văzu boierul curăţită şi ferchezuită 
ca o mireasă, şi cum avea ea şi pe vino-ncoace, 
i se păru mai frumoasă de cum era atunci; ce-i 
abătu lui, că pofiti să o aibă el de nevastă, mai cu 
seamă că era burlac, şi se cunună cu dânsa. 

Mai-nainte de a se cununa, boierul zise 
dânsei: 

- Eu te iau de soţie; dară să ştii că tu n-ai 
voie să judeci niciodată fără de mine. 

Ea priimi. După ce trecu cât trecu de la 
cununia lor, boierul se duse o dată în treaba lui 
pe moşie. În lipsa lui veniră doi ţărani cu o 
prigonire la curte. Aflând că boierul nu este acasă, 
şi văzând pe cuconiţa într-un cerdac, ei începură 
să se jeluiască la dânsa. Ea ascuita şi tăcea. 

Unul zise: 

— Aveam să mă duc până la cutare loc, însă 
o roată de la căruţă mi se stricase. Nu mai puteam 
înhăma iapa la căruţa cu trei roate, mai cu seamă 
că era a făta. Atunci m-am rugat de vecinul meu, 
ăsta care e de faţă, să-mi împrumute el o roată. 
EI, ce e drept, aseară mi-a împrumutat roata ce 
i-am cerut, cu gând ca azi până în ziuă să mă 
duc la treaba mea. Când, ce să vedeţi, cinstiţi 
boieri? Astă noapte mi-a fătat iapa un mânz. 

Țăranul cel cu roata îi tăie cuvântul şi zise 
şi el: 

- Nu-l credeţi, cucoană, să vă ţie Dumnezeu! 
Roata mea a fătat mânzul. 

Cucoana asculta din ceardac şi tăcea. Ţă- 
ranii aşteptară ce mai aşteptară şi, daca văzură 
că cucoana nu le face nici o judecată, întrebară: 

— Da’ unde-i dus boierul, cucoană? 

— la, s-a dus, răspunse ea, să vază un lan 
de mălai ce-l avem pe marginea unui iaz, că în 
toate nopţile ies broaştele dintr-însul şi mănâncă 
mălaiul. 

Ţăranii se uitară lung şi plecară. Ajungând 
la poarta ogrăzii boiereşti, ei începură a se întreba 
unul pe altul: 

— Ca ce fel de vorbă fu aia a cucoanei, mă, 
nea ăsta? Cum se poate broaştele să mănânce 
mălaiul? 

Ce se sfătuiră ei, ce vorbiră, că numai se 
întoarseră să întrebe pe cucoană ce vorbă fu 
aia. 

Daca veniră dinaintea cerdacului iară, 
prinseră a întreba: 

— Dæ’ bine, cucoană, ca ce să fie vorba ce 
ne-ai spus-o? Poate-se ca broaștele să mănânce 
mălaiul? 

— Nu ştiu dacă broaștele poate să mănânce 
mălai, au ba, răspunse cucoana; dară ştiu că roata 
nu poale să fete mânji. 

Tocmai atuncea îşi veniră şi ţăranii de acasă. 
Acum înţeleseră şiritenia vorbei cucoanei, se 
mirară de atâta înţelepciune şi se împăcară cum 
ştiură ei mai bine. 

Viind şi boierul acasă, întrebă: 

— Cine a mai fost p-aici în lipsa mea? Ce 
s-a mai petrecut? 

— Ce să fie? răspunse ea. laca, iaca cine a 
venit şi iaca ce s-a întâmplat cu ei, şi ce le-am 
zis eu. 

Boierul, cum auzi, îi zise: 

- Fiindcă ai călcat făgăduia!a şi ai judecat 
fără mine, nu mai putem trăi amândoi. la-ţi ce 
pofteşti de la mine şi ce-ţi este mai drag în casa 
mea, şi să te duci la tată-tău, acasă. 

Cucoana zise: 

~ Vorbele tale, bărbate, sunt sfinte pentru 
mine, pentru că de aceea bărbatul este bărbat. 
Nu sunt vinovată întru nimic, căci n-am judecat 
pe acei jeluitori, ci le-am spus numai unde este 
stăpânul lor. Dar daca d-ta găseşti cu cale să 
mă goneşti, eu mă supun fără să cârtesc şi-ţi 
mulţumesc încă, din adâncul sufletului, pentru 
bunătatea ce ai de a mă lăsa să-mi aleg ce mi-e 
mai drag din casa dumitale. Un lucru te mai rog: 
fiindcă mă goneşii, lasă-mă să mă mai veselesc 
o dată şi eu în casa domnului meu şi bărbat. Dă 
o masă şi cheamă pe prietenii noştri şi cunoscuţi 
să petrecem împreună şi să ne chefuim pentru 
cea din urmă oară. 

Boierul se înduplecă şi porunci de făcu o 
masă de-alea înfricoşatele, unde chemă prietenii 
şi pe cei mai de aproape ai lor. Şezură, se 
înveseliră şi se chefuiră cât le cerură inima. 
Cucoana însă tot îndesa paharele boierului şi el 
le tot bea. Şi îi mai dete unul, şi încă unul, până îl 

făcu cuc. Se îmbătă boierul de se coclise turtă. 
Atunci şi cucoana îl ia frumuşel la spinare, fără 
să mai simţă boierul ceva, şi-l duse la tat' său 
acasă, unde îl puse pe coptor de dormi până se 
trezi. 

A doua zi, când se deşteptă boierul, vă- 
zându-se în astfel de hal, întrebă unde se află. 
Cucoana îi răspunse: 

- La tata acasă. Când m-ai gonit de la d-ta, 
mi-ai dat voie să iau din casa dumitale ce mi-o fi 
mai drag. Aceea am şi făcut. Nimic nu mi-a fost 
mai drag decât bărbatul. Nu crez să mă ţii de rău 
pentru că mi l-am luat. 

Când auzi boierul asemenea vorbe cu 
noimă, se gândi ce se gândi, apoi răspunse: 

— Aidem, nevastă, acasă, şi să trăim ca în 
sân de rai; acum pricep eu ce odor de femeie am 
dobândit. 


Şi m-am suit pe o şea 
Şi am spus-o aşa. 
M-am suit pe o roată 
Şi am spus-o toată. 


A. I. ODOBESCU 


Feciorul de împărat 
cel cu noroc la vânat 


ÎN VREMEA DE DEMULT, pe când 
oamenii de pe lumea asta ştiau şi puteau mai 
mult decât ce pot şi ştiu cei de acum, pe când 
pruncul de trei zile îţi număra numai într-o clipă 
toate stelele de pe cer, şi vedea cu ochişorii 
cum creşte iarba câmpului şi auzea cu urechile 
cum sfârâie fusele când toarce păianjenul... pe 
vremea de atunci trăia în plaiurile Buzăului o 
împărăteasă tare şi mare, pe care o chema 
doamna Neaga. Ea îşi avea palatele ei tocmai 
colo, în codrii Cislăului, unde se văd şi astăzi, pe 
o măgură mare ocolită cu pâraie, temeliile de zid 
ale cetăţii ei, iar grădinile şi livezile în care ea se 
preumbla, când i se făcea urât acasă, şi le avea 
pe colnicele Lapoşului, unde stă şi acum puţui ei 
cu colac de piatră, săpat cu slove pe care, zău, 

nici cei mai cărturari din ziua de astăzi nu le mai: 
pot ghici. 

Din toţi copiii câţi Dumnezeu îi dase şi-i luase 
înapoi la sine, doamna Neaga rămăsese în 
văduvie numai cu un fecior pe care-l iubea ca 
lumina ochilor. Era şi drăgălaş, bată-l fericirea, 
puiul de împărat! Mândru ca strălucitul soarelui 
la amiazi, blând ca razele line şi mângâioase ale 
lunei, sprinten ca luceafărul sclipitor al dimineţii 
şi înţelept ca şi întreagă tăria cerurilor. Nu ştia 
maică-sa nici lumea toată cu ce să-l mai dez- 
mierde, atât era tuturor de drag şi de plăcut. 

De micuţ îl dase doamna la carte şi când 
abia începuse tuleiele bărbii să-i umbrească 
pielita copilărească, el vorbea pe de rost toate 
limbile de pe lume, ba încă înţelegea şi graiurile 
tăinuite ale pasărilor şi ale fiarelor. 

Atunci doamna, cu inima îngânată între dor 
şi bucurie, îi vorbi aşa: 

— Fătul meu, cartea câtă a fost, ai învăţat-o 
toată din scoarță până-n scoarță; acum, ca să te 
faci om pe deplin şi voinic cu temei, precum se 
cade unui bărbat şi mai ales unui fecior de 
împărat, toţi de toate părţile îmi spun că trebuie 
să te duci, lumea să o colinzi, ca să încerci şi să 

ispiteşti viaţa prin tine însuţi şi să afli multe şi 
mărunte ale iumii, care se vede că în carte nu 
se pot scrie. Du-te, copilul meu; mergi de vezi 
şi de învaţă; dar cată a nu te prea depărta de 
pe aci; adu-ţi aminte, voinicelul meu, că pe câtă 
vreme nu te va simţi mama colea în preajma ei, 
grija, chinul şi mâhnirea din sânu-i nu vor lipsi. 

A doua zi, d'în-zi-de-dimineaţă, feciorul de 
împărat, mai mult vesel decât duios, îşi luă ziua- 
bună de la doamna maică-sa, care se silea, 
sărmana, pe cât putea, ca să-şi stăpânească 
plânsul şi obida ce o înecau. Era vesel voi- 
nicelul, fiindcă în curţile palatului îl aşteptau ca 
să-l însoţească în cale o sumă de i 


boieri mari ai oștilor, 
puterea domniilor 

şi groaza duşmanilor, 

toţi călări şi înarmaţi 

cu săgeți, cu buzdugane 
şi la brâie cu arcane; 
gala-a merge după soare, 
să înceapă-o vânătoare 
după urşi şi căprioare, 
după pasări gălbioare, 

ce sunt bune la mâncare 
şi plăcute la cântare. 


Apucară înspre miazănoapte şi trecând pe 
Scărişoară, unde-i lesne cui scoboară, luară 
apa Buzăului în sus tot cântând şi veselind. 
Răsunau dealurile şi văile şi apele râului pe 
unde trecea mândra ceată de voinici. Dar când 
sosiră la înfurcitura Bâscei, acolo unde se 
aşterne o poieniţă verde umbrită de plopi, de 
stejari şi de fagi, feciorul de împărat deodată 
îşi opri armăsarul în loc şi în gura mare strigă 
aşa către soţii săi: 

- Măi fraţi! Vedeţi colo drept în sus muchia 
naltă şi pleşuvă a Penteleului; acolo am să mă 
duc, tot în fuga calului. Cine poate, ţie-se după 
mine! 

Şi, dând pinteni sprintenului său fugar, ca 
un fulger se repezi prin valea îngustă a pârâului. 
Sub copita pintenogului, pietrele scăpărau, 
apele clocoteau, pulberea în sus se înălța, cu 
nuorii s-amesteca, ş-apoi în jos iar cădea, 
vâlceaua înnegura şi pe voinic mi-l ascundea 
cu totul din vederile boierilor, care rămăseseră 
departe, departe în urma lui. 

Trecu el ca în zbor, cu fugarul spumegalt, 
prin valea Rosilor, pe sub muchia Paltinului, pe 
la gura Teghii; sări ca un zmeu pe deasupra 
Curselor de piatră; îşi zări că prin vis chipul oglindit 
în apele cătrănite ale Genunei Dracului şi printre 
brazi, printre molifţi, printre afini şi ienuperi, sui 
mlaca Cernatului până în vârful muntelui. Zbura 
calul nebun cu coama şi cu nara în vânt; iar 
călăreţul, cu minţile răpite de mulţumire, sorbind 
cu desfătare în piept mirosul răcoros al brazilor şi 
al florilor, parcă se simţea dus ca vântul şi ca 
gândul peste stânci, peste verdeață, peste gol şi 
iarbă creaţă. 

Când fu la amiazul mare, fugarul stătu 
locului şi feciorul de împărat se trezi singur- 
singurel chiar deasupra Penteleului. Jur-împrejur, 
cât cuprindea ochiul zări numai creste de munţi, 
care mai mari, care mai mărunți. Dar mai presus 
de toţi se ridica creştetul gol, de pe care el privea 
şi vedea, jos pământul cu verdeţile cufundân- 
du-se în toate părţile, iar sus cerul limpede şi 
senin, scăldat numai în raze de lumină. Soarele 
dogorea drept deasupra şi în arşiţa amiazului, 


' Miacă — mlaşlină, smârc (n. red.). 

pare că contenise orice adiere; nici o suflare nu 
se simțea, nici un sunet, nici o mişcare. 

Sta mărmurit voinicul; — nici că mai pome- 
nise el aşa tăcere, aşa pustiu, aşa mândreţe! — 
când deodată, pe sub roata aurită a soarelui, se 
ivi o pasăre măreaţă, un vultur negru cu aripile 
falnic întinse. Degrab puse voinicul mâna pe arc, 
îl încordă şi gata era să repeadă săgeata, când 
pe sus auzi vulturul croncănind în limba sa cea 
păsărească: 


Împărate luminate, 

nu-mi lua zilele toate, 
ia-mi-le pe jumătate, 

Că-[i voi da eu nestemate, 
chiar piatra zamfirului, 
limpezimea cerului! 


Feciorul de împărat destrună arcul, minunat 
de aşa cuvinte; iar pasărea, drept mulţămită că o 
iertase cu viaţă, lăsă să-i pice din cioc pe oblâncul 
şelei voinicelului, o piatră de zamfir mare şi 
frumoasă, limpede şi albastră întocmai ca seninul 
cerului. Din ceasul când căpătă această nestemată 
şi o puse în sân, nu mai rămase pasăre pe cer 

care să nu fie robită la voinţa lui. Pentru dânsul, 
toate zburătoarele, mândri păunaşi, sălbăticoşi 
cocori, bufniţe cobitoare, şoimi dârji, găinuşe 
moţate, dumbrăvence cu aripi verzi, pupăze cu 
creste bălţate, grauri pestnţi, sitari, dropii şi ierunci, 
toate picau ca fermecate când ieşea el la 
vânătoare; iar de se preumbla numai prin codri şi 
prin livezi, mierlele şi privighetorile, pitulicile şi 
sticleţii, presurele şi franciocii, pietroşeii şi 
sfredeluşii, botgroşii şi scatiii, oii, cintezoi şi piţigoi, 
toţi îl întâmpinau peste tot locul cu dulcile lor 
cântări; cucul îi vestea la tot ceasul mulţi ani cu 
noroc şi prigorii cu pene albastre îl însoțeau 
pretutindeni, chiuind şi zburând vesel deasupra 
capului său. 

Trecu o zi, trecură două, ba mai trecură şi 
alte nouă şi voinicelul nu se îndura ca să se 
înstrăineze de la mândrele plaiuri ale Buzăului, 
în care el domnea acum cu voie bună peste toată 
firea zburătoare câtă fâlfâie sub soare. Noaptea 
pe la cântători, până a nu se revărsa bine de zori, 
el era purces la vânătoare şi mai adesea seara îl 
apuca prin păduri, ucigând şi stârpind alde păsări 
cobitoare ce se arătau numai prin întuneric. 
Rătăcea într-o zi pe culmea păduroasă a Istriței 

- tocmai colo jos, la curmătura dealurilor, sub care 
încep a se aşterne câmpiile — când deodată, 
fără veste, pe la sfinţitul soarelui se ridică din 
vale un vânt mare şi turbat care îndoia fagii, 
frângea plopii, smulgea ulmii şi clătina cu urlet 
tot codrul şi tot muntele. Într-o clipă norii de 
pretutindeni la un loc se adunară, negurile se 
îndesară şi preste tot cerul se destinse un pod 
întunecat de fier şi de aramă, peste care trecea 
şi se învârtea sfântul llie, încurcându-şi ar- 
măsarii cu tunete şi cu plesnete şi scăpărând 
numai fulgere şi trăsnete, de sub roatele carului 
său. Apoi, dintr-o năprasnică detunătură, se 
sparse deodată podul, brăzdat de mii de săgeți 
luminoase şi începu a curge pe pământ o ploaie 
groaznică: 


ploaie cu şiroaie 
de făcea pâraie, 
ploaie cu băşici, 
de strica potici; 
ploaie spumegată, 
neca lumea toată; 
ploaie de potop, 
făcea lurnea snop. 

Când se mai potoli furtuna, feciorul de 
împărat cătă a se urni din scorbura unde stătuse 
pitulat; dar el nu mai ştia încotro s-apuce, aşa de 
tare era, în codru, şi frunza deasă, şi noaptea 
întunecoasă, şi calea pietroasă; pe unde căta 
urma umblată, urma era ştearsă; pe sub atâtea 
tulpine surpate şi în lapoviţă înecate, pe sub 
atâtea frunzare căzute, toate cărările se făcuseră 
nevăzute. Nu vedea, nu auzea, nici în greul pă- 
mântului, nici în uşurelul vântului; numai când 
trăgea bine cu urechea, îi venea din depărtare la 
auz chiotul ghionoaiei ce-şi ascuţea noaptea 
ciocul de coaja copacilor, şi miortăitul cucuvăilor 
care se chemau jalnic una pe alta prin mijlocul 
beznei; apoi uneori îi trecea răpede pe dinaintea 
ochilor şi câte o umbră neagră de lăstun rătăcit, 
care cădea din văzduh, cu lungile-i aripi îngreuiate 
de ploaie. 

Toată noaptea ar fi umblat el fără spor; dar 
noroc că avea cu sine pe coteiul lui cel mai bărbat, 
cel mai priceput, cel mai credincios, 


Miclăuş, câine-nvăjat, 


ştia seama la vânat; 
el apuca spre colnic, 

uşor, sprinten şi voinic; 
tot spre vale se lăsa, 

și cărarea căuta, 

botul prin iarbă vârând, 
urmele tot mirosind. 
Urma-i ici, urma-i colea! 
Miclăuș n-o mai pierdea, 
prin 'ntuneric o sirnţea, 
noaptea-ntocmai ca ziua. 


Astfel, cu câinele călăuză bună, voinicul 
apucă d-a lungul în jos valea Orgoaiei. Prin 
volbura apelor ei, se rostogoleau acum cu vuiet 
rădăcinile de copaci şi bolovanii de piatră, surpaţi 
de la munte. Şi câinele şi stăpânul umblau încet 
şi cu sfială pe costişul lunecos; dar când ajunseră 
tocmai deasupra priporului de unde se văd, în 
poală, urmele unei cetăţi de uriaşi şi brazda 
vladnică a Troianului, Miclăuş stătea în loc 
mârâind ca în preajmă de vânat. Voinicelul sticli 
ochii. Flăcăraie alburii ieşeau pe acolo din pământ 
şi zburau deasupra tainiţei unde stătură ascunse, 
atâta mare de vreme, comorile de la Pietroasa, 
cloşca cea vestită cu puii ei de aur; dar la lumina 
sclipitoare a văpăilor, vânătorul zări printre ierburi 

şi pietroaie căpăţâna lungăreaţă a unui dihor care 
cu ochii răzleţi căta drept la dânsul. Trupul şi 
coada, dobitocul şi le încolăcise, le făcuse ghem 
în faţa coteiului, cum fac dihorii când n-au loc de 
scăpare în vizuinele ior de sub pământ. 

Voinicul nostru era gata să azvârle într-însul 
ghioaga lui cu ţinte poleite, ca să-l prăpădească, 
când dihorul începu a chiţăi în limba lui de 
lighioană şi a zice: 


Împărate luminate, 

nu-mi lua zilele toate; 
ia-mi-le pe jumătate, 

Că-[i voi da eu nestemate, 
chiar piatra smarandului, 
verdeața pământului! 


Feciorul de împărat, aducându-şi aminte cât 
de bun augur îi fuseseră asemenea vorbe din 
graiul vulturului, lăsă ghioaga jos şi goni câinele 
în lături; iar lighioana, bucuroasă de a se simţi 
scăpată, începu să râcâie ţărâna cu labele şi 
scoase dinaintea voinicului o piatră de smarand, 
mare şi frumoasă, de strălucea verde şi rămurată 
ca spicul crud al grâului, ca rodul pământului. 

Atâta fu voinicului, până ce ridică de jos smarandul 
fermecat şi-l băgă în sân; ş-apoi de atunci înainte 
toate jivinele câte se târăsc prin ţărână şi câte se 
ascund pe sub pământ, toate îl cunoscură pe 
dânsul de stăpân. Viezurii cu perii suri, lungi şi 
drepţi ca ţepele, şi bursucii somnoroşi, care ies 
numai noaptea din vizuini; jderii pădureţi cu blana 
ruginie, deasă, moale şi frumos netezită, şi vidrele 
colţate de pe malul băiţilor; nevăstuicile cu trup 
prelung şi mlădios şi cu guşe albe, care se 
furişează printre răzoare, vânând cuiburi de 
păsărele, şi veveriţele şugubeţe cu coada vâlvoi, 
care sar zglobii pe crăcile copacilor ronţăind alune, 
ghindă şi scoruşe; pinţele cu labe scurticele la 
piept, iar la spate cu picioroange care, când 
umblă, se saltă ca lăcustele, şi căţeii pământului 
— de le zice şi şuiţe — care scot capul la amiazi 
din găuri, ca să latre la soare, apoi mişunii cei cu 
gropanele pline de grâne, şi şobolanii din 
smârcuri; toate lighioanele, până şi cârtiţele orbeţe 
şi aricii ghimpoşi, ba chiar şerpii, guşterii şi 
şopâriele, toate i se arătau lui în cale, sau ca să-l 
slujească la vreo trebuinţă, sau ca să piară de 
mâna lui, când avea plăcere de vânat. Cu dânsul 
vulpile îşi cheltuiau de pomană şi viclenia minţii 

şi iuţeala piciorului, căci de fiecare minciună a 
vulpii, el afla prea lesne mijloace o mie ca să-i 
vină de hac. Apoi şi cu ursul cel mai sălbatic el îşi 
făcea jucărie; fără secure, fără cuţit, el intra semet 
în vizuinea lui, se lua cu dânsul la luptă dreaptă 
şi întotdeauna ursul cădea mort la pământ. 
Astfel prin văzduh, astfel pe sub pământ, el 
era mai tare, el era mai mare; de aceea şi traiul 
lui era acum şi mai mult pornit pe vânătoare. 
Când feciorul de împărat trecea pe dealul 
Balaurului, d-a stânga Slănicului, lighioana cea 
înfricoşată, cu o falcă în cer şi cu alta în pământ, 


şerpoaica, cu solzii verzi, 
— să n-o vezi, să n-o visezi — 


degrabă se zvârcolea, se pitula şi se afunda până 
la gurile iadului ca să nu o vadă viteazul vânător, 
să nu-i reteze cu paloşul şapte capete şi să nu-i 
stingă şapte suflete. Oricât de mult se silea dânsul 
ca să-i apuce înainte, iazma iadului prididea cu 
fuga şi voinicul rămânea mereu să-şi scoată 
necazul pe pasările cerului şi pe lighioanele 
pământului. Da zi peste zi şi nu putea nimeri. Aşa 
mai păţi într-o noapte; şi a doua zi, de ciudă şi de 

mânie, se porni de pe dealul Balaurului în jos, 
când abia se miji de ziuă şi ajunse deodată cu 
zorile, când se deschideau florile, la valea stearpă 
şi pustie a Piclelor de glod. 

Dacă nu ştiţi şi n-aţi văzut, să vă spun eu că 
acolo şi-a aşezat Necuratul cazanele cu catran 
şi cu smoală clocotită: pe sub pământ gâlgâie şi 
fierbe glodul noroios, mai rece decât gheaţa, mai 
negru decât ceața; apoi, pe guri căscate prin tot 
ocolul acelei văi fără de scursoare, ţâşneşte tina 
în sus, când de o şchioapă, când de o palmă, 
când de un stânjen şi mai mult; la fiecare gură 
împrejur s-a durat muşuroi şi balele cătrănite pe 
care Ucigă-i-toaca le scuipă din văgăune se scurg 
năclăite de-a lungul moviliţelor, se adună în nămol, 
se usucă de vânt, se crapă de soare şi aştern tot 
fundul văii cu o humă sură şi jilavă, pe care nu se 
prinde, Doamne fereşte, nici troscot, nici ciulini. 

Când, de pe culmea vecină, feciorul de îm- 
părat făcu ochii roată deasupra văii urgisite, el 
văzu o biată căprioară rătăcită, călcând cu sfială 
prin nămolul urâcios al mocirlei; mai departe, o 
fiară sălbatică, un râs sta stâlcit la pândă; părul 
de pe dânsul, lung şi subţire, alb şi cu pete negre, 
se zbâriise în sus; urechile-i țuguiate, cu pămătufuri 

de peri negri la vârf, se ridicaseră drepte, şi ochii 
lui, vii şi pătrunzători ca ochii de femeie, scăpărau 
scântei. Numai în două-trei sărituri de pisică e! 
ajunse căprioara, se agăţă cu ghearele de pieptul 
ei, îşi înfipse dinţii în beregată şi se gătea să-i ` 
sugă cu desfătare sângele din vine, când voi- 
nicelul învârti praştia ca să o izbească în fiară. 
Dar ochii râsului, care văd şi în miezul pietrelor, 
zăriră ce i se gătea; el se smulse de la pieptui 
căprioarei şi începu să latre în limba lui de fiară: 


Împărate luminate, 

nu-mi lua zilele toate; 
ia-mi-le pe jurnătate, 

că-ți voi da eu nestemate, 
chiar piatra rubinului, 
clocotirea sângelui! 


Ş-acum, pentru a treia oară, feciorul de 
împărat iertă viaţa râsului, precum iertase pe a 
vulturului, precum iertase pe a dihorului; el strânse 
praştia pe mână, iar fiara, veselă şi multumitoare 
că scăpase cu zile, scăpără din ochii ei o piatră 
de rubin, mare şi frumoasă, roşie şi vie, mai roşie 
decât fraga muntelui, mai vie decât para focului 

şi întocmai ca sângele voinicului. Când o luă 
voinicul în mână şi o băgă în sân, pare că îi mai 
crescu de o şchioapă inima într-însul. De aci 
înainte, toată firea cu suflare era prada lui. Toate 
fiarele pe care iuţeala sângelui le împinge în fuga 
lor a se aşterne pământului ca iarba câmpului la 
suflarea vântului, toate cele care trăiesc din 
vărsarea sângelui, toate câte din sânge îşi iau 
puterea şi prin sânge o şi pierd, toate se supuseră 
şi ele la voinţele voinicului, ca pasările cerului, ca 
lighioanele pământului. Dinaintea unui aşa 
minunat vânător, 


cerbii de la munte 
plecau a lor frunte, 
mistreții colțaţi 
cădeau împroşcaţi, 
capra săltăreaţă 
nu scăpa cu viaţă, 
lupii din pădure 
picau sub secure, 
iepurii fricoşi... 


De va fi stat o lună sau un an, sau doi, pe- 
trecându-şi viaţa fără alte nevoi decât numai cu 

plăcerea şi cu mângâierea de a prinde şi de a 
ucide fiare pădureţe şi păsări cântărețe, cine va 
şti, spună-o. Pe noi ceştia, plăieşi şi vânători de 
munte, atâta ne taie capul că omul ia vânătoare, 
fie pe ger şi ninsoare, fie pe năduf de soare, nici 
nu prinde veste că ce timp mai este, nici nu vrea 
să ştie cum are să-i fie, nici nu bagă-n seamă la 
muncă de-l cheamă, nici că ia aminte de orice 
cuvinte, ci vesel omoară vremea care zboară, fără 
griji trăieşte, pe pământ domneşte, şi e la vânat 
ca şi împărat. 

Acum, daţi şi dumneavoastră cu socoteala, 
dacă chiar nouă — nişte bieţi păcătoşi plini de trude 
şi de nevoi — vânătoarea ne oțeleşte sufletele şi 
ne răpeşte minţile, apoi ce încântic de fală şi de 
vitejie trebuie să fi fost pe voinicul fecior al 
doamnei Neagăi. Vesel şi voios la inimă, ager şi 
vârtos la trup, el zâmbind ieşea dimineaţa din 
palatele părinteşti, zâmbind se înturna seara la 
maică-sa înapoi. Aşa viaţă, lină şi netulburată, 
doar că în rai poate să mai fi gustat cineva. Dar 
grijile şi mâhniciunea lăsat-au vreodată multă 
vreme pe om fără ca să se lege de capul lui? 
Firea omenească aşa este ea osândită, ca să nu 
plutească neîncetat uşor ca fulgul pe apă şi să 

nu calce mereu tot pe căi desfătate. Căci, acolo 
unde este poiana mai înflorită şi cu frunzari 
acoperită, acolo e şi cursa priponită. Dai într-insa 
fără ca s-o vezi; te apucă, te glodeşte şi uneori 
chiar de rea nu vrei să o crezi. la să vedeţi acum 
în ce fel păsul avea să-l ajungă pe voinicelul 
nostru şi cu gingaşe amăgiri avea să-i sece 
puterile şi să-i stingă fericirile. 

Intr-o seară ca cea de astăzi, pe la apus de 
soare ca acum, el şezuse să se odihnească pe 
unul din pietroaiele măcinate de pe dealul Ulmu- 
şorului, tocmai deasupra gârliciului de piatră, 
căruia îi zicem noi Grajdul Zmeilor, fiindcă acolo 
se adăposteau odinioară, în vremea de demult, 
fiarele cele aripate. Şedea el şi privea în jos cum 
negurile întunecau treptat văile şi culmile, când 
văzu trecând încetinel pe deasupra capului său 
o porumbiţă, uşoară şi albă ca spuma laptelui la 
mulsoare, ca florile crinului la raza de soare. | se 
făcu dor de acea păsărică şi ca s-o prindă de vie, 
puse mâna în sân, la zamifirul cel fermecat; dar 
ea, uitându-se la dânsul cu ochi dulci, fermecător, 
gunguni galeş în limba ei cea păsărească, şi-i zise: 


Ah, voinice, voinicele, 
nu opri căile mele, 

ci te ia după-al meu zbor, 
căci, cu sânul plin de dor, 
te cheamă să-ţi facă dar 
un scump, alb mărgăritar, 
mândra Fată-a Pietrelor 
din valea Năculelor. 


Aceste cuvinte, aşa dulce şoptite, deştep- 
tară în inima voinicului un freamăt necunoscut; 
în sânul lui se aprinseră dorinţe nedesluşite, pe 
care până în ceasul acela nici în vis nu le în- 
cercase. Fără de a mai sta să cugete, el se rădică 
iute în picioare; sângele i se încinsese ca focul 
prin vine; pieptul îi zvâcnea; în tot trupul simţea 
un avânt ne înstrunat ce-l pomea să meargă supus 
şi ascultător la chemarea porumbiţei. Urmărind 
cu piciorul pe uscat zborul ei lin, cumpătat, el 
scobora văi, suia dealuri, străbătea păduri, trecea 
lunci şi pâraie, şi de ce umbia, pare că mai uşor 
păşea. 

Când raza cea mai târzie a soarelui se pre- 
lungea sfiaţă pe foiţele ierbii înflorite din poiana 
de sub stâncile Năculelor, păsărica se opri pe o 
răsură îmbobocită şi cu grai dulce cântător strigă 
aşa: 

Tu ce plângi în stâncă 
la umbră adâncă, 
ieşi acum din piatră, 
albă, dalbă fată, 

vie şi frumoasă, 
blândă, răcoroasă, 
cu chip luminos, 

cu trup mlădios, 

cu păr aurit, 

pe umeri leit, 

ieşi, fată din piatră, 
să te vadă-odată, 
scumpul tău ursit, 
căci iată-l sosit! 


Ca un vis, ca o părere, se cobori de pe 
stâncă mândra albă fată, naltă, mlădioasă ca o 
trestioară, cu părul de aur, cu ochi de balaur, ruptă 
din soare întocmai ca lleana Cosânzeaza. De 
frumoasă ce era, de albă ce s-arăta, la soare 
puteai căta, iar la dânsa ba! Cine-i vedea mersul, 
cine-i zărea chipul, cine-i auzea glasul, nu putea 
să o privească şi să nu o îndrăgească, nu putea 
să o audă şi să nu i se încrează. Cu zâmbet 
gingaş pe guriţă, cu ochi galeşi şi pătrunzători, 

venea mândra cam descinsă, păşind uşor şi 
legănat prin iarba moale şi deasă a pajiştei. Ea 
se opri dinaintea voinicului şi, arătându-i între 
degeţele un bob mărunţel de mărgăritar alb, cu- 
rat şi luminat ca laptele la mulsoare, ca floarea 
crinului la soare, ca dragostele de fată mare, ea, 
cu viers dulce femeiesc, care mai lesne decât 
săgeata străpunse inima voinicului, îi grăi, râ- 
zând, aşa: 


Da-ţi-l-aş şi nu l-aş da, 

că mă tem, îl vei uita 

când la vânat te tot plimbi! 

Ba l-aş da, de vrei să-l schimbi 
cu piatra zamfirului, 
limpezimea cerului, 

cu piatra smarandului, 
verdeața pământului, 

cu piatra rubinului, 

clocotirea sângelui. 


Feciorul de împărat rămăsese uimit ca dina- 
intea unei năluciri încântătoare. Nu ştia bine dacă 
este deştept sau dacă visează. Nu-i venea să dea 
crezământ nici vederilor, nici auzului; şi cu toate 

acestea, zâna ce-i sta în faţă îl privea cu ochi 
fermecători, aruncând prin tot trupu-i când aburi 
fierbinţi, când flori de gheaţă; vorba ei îi răsuna 
până în suflet, dulce şi înduplecătoare. Pe când 
ea căta la dânsul şi zâmbea, lui i se nălucea pare 
că câmpul înflorise şi cerul se luminase, iar când 
ea deschise gura ca să-i vorbească, pentru dânsul 
munţii răsunară, apele se turburară, brazii se 
scuturară, codrii se treziră, frunzele şoptiră, stelele 
sclipiră şi în loc se opriră. Atunci, viaţa să i-o fi 
cerut dânsa, gata şi bucuros era el să i-o dea, 
numai ca mereu să poată privi la ea, numai ca în 
veci să o poată auzi. Degrabă scoase din sân 
câteşitrele nestemate fermecate, care până atunci 
fuseseră şi toată puterea şi toată bucuria lui, şi, 
fără să se mai gândească, fără să se îndoiască, 
le aruncă cu mulţumire în poala drăgălaşei copile. 
Buzele ei fragede şi rumeioare se răsfoiră într-un 
râs de nebunatică bucurie şi, apucând mărgă- 
ritarul între dinţii ei albi şi mărunți ca şi bobul 
nestemat, îl puse binişor pe buzele voinicului, 
într-un dulce şi lung sărutat. Atunci umbrele 
călduroase şi bălsămite ale nopţii de vară 
ascunseră în negură şi în tăcere pe fericiţii miri; 
singură porumbiţa cea albă îi dezmierda. prin 

întuneric, când cu vesele cântări, când cu blânde 
văietări; dar când răsăriră zonle, deodată cu florile, 
porumbiţa amăgitoare şi la dragosti îndem- 
nătoare, peste ţări şi peste mări zburase, prin 
văzduh se depărtase, fugind ca să nu mai vie şi 
luând cu sine în vecie scumpul, feciorescul dar, 
bobul alb de mărgăritar. 

Zile şi nopţi, luni şi săptămâni trecură. 
Feciorul de împărat şi Fata din piatră trăiau în- 
străinaţi de lume, singurei singurei, el numai cu 
dânsa, ea numai cu el, şi altă grijă nu purtau, altă 
plăcere nu gustau decât ale dragostelor lor. 
Cercuind lumea întreagă în poieniţa înflorită şi 
cu frunzari acoperită de sub Pietrele Fetei, voinicul 
năpustise codrii, urâse izbânzile vieţii sale de mai 
nainte. Vânătoarea era uitată; inima lui se scălda 
acum toată în dezmierdări nouă şi necumpătate. 
Păsări, fiare şi lighioane trăiau de el oropsite; toate 
se înstrăinaseră şi se lepădaseră de al lor zbur- 
dalnic stăpân; nici una nu-l cunoştea, nici una 
nu-l mai asculta; dar nici lui, nesocotitul, de ele 
nu-i mai păsa. Arcul şi săgețile, ghioaga şi praştia 
stau aruncate la pământ; rugina şi putregaiul se 
lipiseră de ele şi le rodeau puterea. Aşa feciorui 
de împărat, uitând vitejia vânătorească, uitând şi 
casa părintească, şedea ziua şi noaptea lungit 

pe covoare cu capul în poala copilei, se uita cu 
ochii în ochii ei, îi sorbea suflarea după guriţă 
şi-i cerea mereu să-l dezmierde cu cântecele ei: 


Cântă-ţi, mândro, cânticul, 
că mi-e drag ca sufletul! 

Cântă, scumpul meu odor, 
ici cu tine-aş vrea să mor! 


Dar muierea tot muiere! Dă-i ce-ţi cere, că o 
să te certe de ce i l-ai dat. Cu încetul, cu încetul, 
începu fata a lua seama că sufletul voinicului se 
înmuiase la dogoreala dragostelor femeiești; 
acum îi părea rău şi-i venea ciudă că iubitul ei nu 
mai era ca mai înainte, vitejelul plaiurilor, căruia 
lumea îi zicea cu laudă: Feciorul de împărat cel 
cu noroc la vânat! In zadar îi cânta ea, cu viers 
dulce femeiesc, mândru cântec haiducesc; în zadar 
îl ruga să se trezească din traiul lânced şi trândav 
în care îl cufundase viaţa de iubire; în zadar îl tot 
îndemna ca să iasă cu dânsa din pustietate, ca 
s-o ducă să vadă lumea. El în braţe o strângea, 
dulce mi şi-o dezmierda şi aşa îi tot vorbea: 


Facă lumea ce va face, 
noi trăim aci în pace, 

cum n-e drag şi cum ne place! 
Zică lumea ce va zice; 
fericirea de aice 

tot nu poate să ne-o strice! 
Spună lumea ce-o voi, 

noi aci cât vom trăi 

fără griji ne vom iubi. 


Dar urâtul, urâtul cel pocit, boala cea fără 
de crezământ, care din plăceri trezite încolţeşte, 
sufletu! îl amărăşte, cu doruri se hrăneşte şi la 
noi plăceri râvneşte, urâtul cel urgisit, care usucă 
şi topeşte, mereu şi necurmat în inima copilei se 
prefira şi pe fiece zi mai adânc o pătrundea, în ea 
zilnic se-ncuiba, mai amarnic o rodea. Feciorul 
de împărat vedea şi simţea toate; dar leac sieşi 
nu-şi ştia găsi. 

Fata umbla mai adesea razna prin păduri şi 
prin livezi cu fruntea înnorată, cu faţa lăcrimată şi 
când se întorcea la soţul ei şi-i găsea văitându-şi 
tristeţea, lungit sub tulpina brazilor, ea îi zicea 
plângând şi suspinând: 


Scoală, dragă, scoală, frate! 
Nu mai tot zăcea pe spate, 

că mi-am urât zilele, 

mutând căpătâiele, 

când la cap, când la picioare, 
când la umbră, când la soare. 


Of, dragă, iubita mea! 

Nu pot, nu pot, chiar d-aş vrea, 
boala mea nici că s-o duce 
pân'ce tu nu mi-i aduce 
rmură-albastră şi amară, 

sloi de gheajţă-n miez de vară. 


Of, dragă, iubitul meu! 
Ajuta-ţi-ar Dumnezeu! 

Eu tofi munţii i-am călcat, 
mură-albastră n-am aflat, 
sloi de gheaţă n-am găsit, 
că pământu-i încălzit. 


Feltişoară din Buzău, 
mură-albastră-i ochiul tău 
care mă ucide rău; 

sloi de gheaţă netopită 

e chiar inima-fi răcită 

şi de mine dezlipită. 


Când ajunge inima să fie sleită de dra- 
goste, apoi curând piere şi mila. Fata din piatră, 
sătulă şi de pustiul munţilor şi de iubirea singu- 
ratică, visa acum noaptea şi se gândea ziuliţa 
întreagă la locuri desfătate şi pline de lume, la 
oraşe cu zgomot, cu petreceri şi cu veselii, la 
cetăţi unde toji să cate la dânsa cu dor şi cu drag, 
şi dânsa cu mândrie la toţi să se arate frumoasă 
şi împodobită în haine trufaşe şi în pietre 
nestemate. Destul, destul îşi închisese ea 
tinereţele în depărtări, de lume înstrăinată; destul 
gustase plăcerea iubirilor tăinuite. Acum inima-i 
zbura ca fluturele după lumină; sufletul ei cerea 
zgomotul veseliilor, strălucirea averilor, vâlva 
trufiilor. Astfel de dorinţe îi frământau mereu 
minţile şi ştim cu toţii că ce se naşte în cap de 
muiere, într-însul neistovit nu piere. 

Într-o dimineaţă, când feciorul de împărat 
se trezi din somn, îngreuiat de lingoare şi de 
inimă rea, Fata din piatră pierise de lângă dânsul. 
O aşteptă să vină la amiazi, o aşteptă să vină 
seara; dar umbra molifţilor se aşternu înceti- 
nel d-a lungul pajiştei, scăzu şi crescu iarăşi, 
dovedind scurgerea vremii, şi nimeni, nimeni 
nu veni... 

Atunci pricepu dânsul că copila a fugit şi în 
păduri l-a năpustit; atunci văzu că puica a zburat, 
s-a dus şi pe dânsul l-a răpus. Atunci înlăuntrul lui 
se făcu adânc întuneric; în piept, inima-i zdrobită 
se încolăcea ca crâmpeie trunchiate de şarpe 
veninos. Ziua la soare, el se frământa în durere; 
noaptea la stele, din ochi îi picura izvor de plânsoare 
şi la tot ceasul, noaptea ca şi ziua, ziua ca şi noaptea, 
glasul lui duios răsuna prin codri: „Doamnă a inimii 
mele, stăpână a acestor locuri! De ce m-ai părăsit? 
Unde te-ai dus? Ah, unde?...“ Îşi aducea aminte 
d-ale ei dalbe frumuseți, d-ale ei dulci cântări, de 
zilele fericite pe când glasul munţilor şi al apelor 
răspundea cu vesel susur la glasul copilei, pe când 
ea umbla legănându-se, gingaşă şi uşoară, pe 
verdeaţa livezilor, pe când ea, tremurând, scutura 
de pe cosiţele-i bălaie zăpada mai puţin albă decât 
pielita ei. Atunci inima lui, cu suspine, întreba în 
zadar pe codri şi pe stânci: „Unde şi în ce ţară va 
mai fi acea mândră floare, acea drăgăstoasă 
româncă, cu faţa albă ca crinul, cu glas încântător 
de zână?... Numai râul acuma, numai apele când 
se clătesc, răspund cu vuiet la gemetele mele... Ah! 
unde mai sunt, stăpâna mea dorită, ah! unde mai 
sunt chiar şi viscolele de odinioară?“ Dar toată 

jalea lui era în deşert; ce-a fost verde s-a uscat, 
ce-a-nflorit s-a scuturat. Într-acele plaiuri, în care 
el găsise mai întâi multumirea vânând şi prinzând 
cu nepăsare păsări de pe cer şi fiare de pe 
pământ, în acele dumbrăvi unde apoi îşi aflase 
fericirea la sânul drăgălaşei fecioare, acum totul 
era veşted, totul era ofilit, totul se îmbrăcase în- 
tr-un giulgiu de ger şi întristare. El cercă să ridice 
de la pământ arcul şi săgețile, ghioaga şi praştia; 
dar armele erau ruginite, puterile-i erau slăbite, 
ochiul vedea tulbure la ţintă, braţu-i nu mai ştia 
să nimerească țelul. Deodată cu nestematele 
pierduse şi farmecul lor puternic. Fata din piatră 
le luase cu dânsa ca să facă cu ele cercei şi 
ghiordane; iar el, sărmanul, e! îşi aducea atunci 
aminte, cu dor şi cu jale, despre locul unde se 
născuse, despre căminul unde crescuse, despre 
măicuţa dulce care pe sânul ei îl legănase, despre 
toate bunurile, toate averile şi toate mulţumirile 
pe care le pierduse. El se îngrozea văzându-se 
ajuns a rătăci, ca un suflet călător şi fără tărie, 
prin locaşele sălbatice ale fiarelor, a cerca prin 
codri şi prin pustii năluca fericirilor, şi inima-i 
sângera, risipită în târzii şi zadarnice căinţe. 


IOAN SLAVICI 


Păcală în satul lui 


| SE URÂSE ŞI LUI PĂCALĂ să tot umble 
răzleţ prin lume, aşa fără de nici o treabă, numai 
ca să încurce trebile altora şi să râdă de prostia 
oamenilor. Se hotărî dar să se facă şi el om aşe- 
zat ca toţi oamenii de treabă, să-şi întemeieze 
casa lui, să-şi agonisească o moşioară — vorbă 
scurtă — să se astâmpere odată. 

Şi fiindcă românul zice că nu e nicăieri mai 
bine ca în satul lui, Păcală se întoarse şi el în 
satul lui şi începu, cum încep toți oamenii care 
n-au nimic, adecă făcu ce făcu de-şi agonisi o 
vițeluşă şi o trimise la păşune la izlazu! satului. 

Căci aşa se face averea. 

Păscând, viţeluşa se face viţea, viţeaua se 
face junincă, juninca se face vacă, vaca fată, iar 
vaca cu viţelul o vinzi, ca din preţul ei să cumperi 
şapte viţeluşe şi să le trimiţi şi pe ele la păşune în 
izlazul satului. 

De ce e oare izlazul izlaz, dacă nu pentru 
ca să-l pască viţeluşele oamenilor? 

Păştea dar viţeluşa lui Păcală, păştea, şi cu 
cât mai mult păştea, cu atât mai vârtos creştea, 
încât nu era în tot satul viţea care s-o întreacă, 
iar când ajunse şi ea viţea, nici junincile nu se 
puteau potrivi cu ea. 

— Măi! ziceau vecinele lui Păcală, ce lucru 
să mai fie şi ăsta! Viţeaua asta le întrece pe toate! 
Ce-i va fi dând oare să mănânce? Ce soi o fi de 
creşte aşa de frumos? 

Nu era nici soiul vreun soi deosebit, nici 
hrana mai de-a cătarea“; viţeaua era însă viţeaua 
lui Păcală, iar Păcală îşi căuta de treabă, n-avea 
vreme s-o mai păzească şi să nu rupă câteodată 
şi din holdele oamenilor. 

Ajungând junincă, viţeaua lui Păcală se făcu 
stăpână pe întregul hotar. Umbla şi ea, cum 
umblase şi stăpânul ei mai-nainte de a se fi 
astâmpărat şi unde n-o căutai, acolo dedeai de 
ea, mai prin lanul de grâu, mai prin porumbişte, 
mai ştie bunul Dumnezeu pe unde. lară Păcală li 
se plângea oamenilor că prea i s-a făcut răzleaţă 


' De-a cătarea — deosebită. 

juninca şi că are treabă şi nu poate umbla 
după ea. 

Nu-i vorbă, oamenii s-ar fi plâns şi ei, dar 
nu mai aveau cui să i se plângă, când Păcală îi 
lua pe dinainte şi li se plângea de te prindea mila 
de el. 

Când văzură dar că juninca lui Păcală în 
curând are să fie vacă, oamenii se puseră pe 
gânduri. Ştiau ei cum au să urmeze lucrurile mai 
departe. Vedeau parcă cele şapte viţeluşe, cum 
se fac vitele, juninci, cum ajung în cele din urmă 
vaci şi ele, şi cum le vinde Păcală şi pe ele şi se 
întoarce de la târg cu o spuză! de viţeluşe, toate 
flămânde, toate pornite din fire să se facă viţele, 
juninci şi vaci în cele din urmă. 

— Măi! strigară ei, ăsta ne mănâncă şi 
urechile din cap cu viţeluşele lui, ne seacă, ne 
face întregul hotar bătătură. 

Dar ce putea să-i facă lui Păcală? El nu era 
de vină şi avea treabă, nu putea să-şi piardă vara 
umblând după coada junincei. 

Se sfătuiră dar între dânşii şi iar se sfătuiră, 
se tot sfătuiră, până ce ajunseră a se dumeri că 


' Spuză - o mulţime. 


64 


toată carnea pe care a pus-o vijeluşa, ca să se 
facă viţea şi din viţea junincă, e carnea adunată 
din nutreţul de pe hotarul lor, adecă după toată 
dreptatea carne din carnea care ar fi fost să fie a 
lor şi numai pielea e a lui Păcală, fiindcă piele 
avusese juninca şi când venise ca viţeluşă în sat. 

Dumeriţi odată astfel, tăiară juninca, îi luară 
carnea şi o mâncară, iar pielea o aruncară peste 
gard în curtea lui Păcală. 

Nu-i vorbă, a fost cam scurtă socoteala 
aceasta, dar în satul lui Păcală multe se întâmplă. 

Păcală — de! Ce să facă? 

Dacă ar fi voit, ar fi găsit el ac pentru cojocul 
sătenilor; el însă nu voia. Avea tragere de inimă 
pentru oamenii din satul lui. Nu! Pe oamenii din 
satul lui nu putea el să-i încurce, cum ar fi încurcat 
— a bunăoară — pe oamenii din satul lui Tândaiă. 

Întinse dar pielea să se usuce, iar după ce 
se uscă, o luă în vârf de băț şi plecă cu ea la târg, 
ca s-o vândă. 

Aşa ajunse Păcală iar pe drumuri. 

Se duse şi tot se duse mereu, de dimineaţă 
până la prânz şi de la prânz până seara. Când 
era pe înserate, el se opri într-un sat de la mar- 
ginea drumului şi se uită împrejurul său, ca să-şi 

găsească vreo casă la care să mâie, vreo văduvă 
ori vreo femeie, al căreia bărbat nu-i acasă. 

Nu poate că — Doamne fereşte — ce, dar 
Păcală, ca om umblat prin lume, ştia că sunt fri- 
coase femeile, li se urăşte aşa singure şi sunt 
bucuroase de oaspeţi numai ca să ştie că e peste 
noapte picior de om la casa lor. 

Şi găsi Păcală chiar mai la marginea satului 
o femeie, al cărei bărbat se dusese la pădure să 
aducă lemne. Nu-i vorbă, muierea îi spunea me- 
reu că teacă, că pungă!, că nu-i bărbatul acasă, 
că ce va zice lumea; Păcală ţinea şi el să rămână 
aşa într-un unghi al casei, într-un şopron, în 
pridvor, unde o fi, numai ca să nu fie casa pustie. 
N-avu biata muiere încotro, trebui să-l primească, 
dar îi şi spuse să se culce şi să doarmă, c-o fi 
ostenit de drum, sărmanul de el! 

— Ce-o să mai fie şi asta?! grăi Păcală. 

El ştia că muierile sunt şi vorbăreţe, şi dori- 
toare de a le şti toate câte sunt în cer şi pe pământ; 
iar muierea aceasta nici nu-i povestea nimic, nici 
nu-l întreba de unde vine, cum a umblat, ce-a 
mai făcut, ce mai ştie... Aici trebuia dar să fie ceva 


1 Că teacă, că pungă — ba una, ba alla. 

la mijloc, şi Păcală, în loc de a dormi, trăgea când 
cu ochiul drept, când cu cel stâng, ca să vadă 
cele ce se petrec în casă şi împrejurul casei. 

Nici nu se înseră bine, şi muierea începu să 
fiarbă, să frigă, să coacă, să gătească la fel de 
fel de mâncări şi plăcinte, şi un purcel fript, şi o 
coastă opărită, cu varză călită. Şi apoi rachiuri şi 
apoi vinuri. Ospăţ, nu alta. 

N-ar fi fost Păcală om păţit, dacă n-ar fi ştiut 
că toate acestea nu pentru bărbatul ei le făcea 
muierea cea harnică, fiindcă mai era şi ea gătită 
ca de nuntă. 

Nici nu le făcea pentru bărbatul ei, ci pentru 
vornicul! satului, pe care-l aştepta nevasta cum 
îşi aşteaptă fetele mari peţitorii, ieşind mereu în 
uşă şi în portiţă, ca să vadă dacă vine, dacă nu 
mai vine, dacă întârzie, dacă soseşte. 

Nu care cumva să creadă cineva că — 
Doamne fereşte ce ! Nui Ci fiindcă vornicul era 
cel mai de frunte om în sat şi nu putea să-l 
primească la casa ei ca pe orişicine, iar peste zi 
vornicul, om cu multe treburi, nu putuse să vie, ci 
le făcea cinstea acum — mai pe seară. 


* Vornic — în trecut, om ales să se ocupe cu treburile satului. 

Era gata nevasta cu toate: purcelul era 
frumos şi rumen de-ţi pocnea şoricul în dinţi, 
costițele erau opărite, varza era călită, plăcintele 
abureau, rachiul era aşezat pe masă, vinul stetea 
în apă rece — nu mai lipsea decât dumnealui, 
vornicul. Numai vornicul lipsea, când deodată 
— să te miri, nu alta — se întoarse bărbatul. | se 
frânsese, sărmanul de el, o osie în drum, şi nu-i 
rămăsese decât să se întoarcă, să pună altă osie 
la car şi să plece mâine din nou la pădure. 

Muierea bună şi credincioasă îşi cunoaşte 
bărbatul după mers, din tuşite şi strănuturi, ba 
chiar şi din pocnetul biciului, iar nevasta la care 
îşi luase Păcală conac! era şi ea muiere bună şi 
credincioasă. Ea îşi cunoscu bărbatul din scâr- 
țâitul roatelor de ia car, iar scârţâitul roatelor se 
auzea de departe, destul de departe pentru ca 
o muiere harnică, precum era dânsa, să-şi 
rânduiască treburile. 

Ea luă purcelul cel frumos şi rumen şi-l! 
ascunse iute-iute după cuptor, luă plăcinta şi o 
puse iute-iute pe cuptor, luă costițele cu varză 
călită şi le vâri în cuptor, mai vâri tot iute-iute şi 


' Conac - aici cu sensul de adăposl, gazdă. 

rachiul sub perna de la căpătâiul patului, iar vinul 
sub pat, şi pe când carul cu boii intra în curte, 
toate erau în cea mai bună rânduială. 

Nu poate că, Doamne fereşte, ce! — dar de! 
tot era mai bine să nu afle bărbatul. 

Văzându-se acasă, bărbatul, ca tot omul 
păgubaş, începu să se plângă, nevasta, ca toată 
mulierea bună şi credincioasă, îl mângâia cu vorbe 
bune, iar Păcală, ca tot omul cumsecade, ieşi şi 
el din unghiul lui, ca să-i spună stăpânului de casă 
că e şi el aici, să-i ceară iertare că a îndrăznit şi 
să-l mai roage şi pe el de conac. 

— Fă muiere, grăi bărbatul după ce se mai 
încălzi în cuibul lui, mie mi-e foame; n-ai tu ceva 
demâncare? 

De! Ce să-i faci? Omul flămânzeşte la 
drum. Nu-i vorbă, mai era în traistă merindea 
pe care o luase la drum; dar acasă la el omul 
nu mănâncă bucuros merindea cu care se 
întoarce din drum. 

— Vai, săraca de mine! răspunse nevasta. 
Dar de unde să am? Eram să te aştept pe mâine. 
O să-ţi fac însă o mămăliguţă bună ca s-o 
mănânci cu o zămuţă de usturoi. 

— Mămăliguţă să fie! grăi bărbatul. 

Când e flămând, omul se bucură şi de 
mămăligă. 

Om umblat prin lume, Păcală ştia că o să-l 
poftească şi pe el la cină, ca să mai steie de 
vorbă, şi nici că-i părea rău lui Păcală, fiindcă tot 
drumeţ era şi el, tot flămând — ca orişice om sosit 
din drum. Şi cum steteau de vorbă în vreme ce 
nevasta gătea mămăliguţa, Păcală, care nu era 
cap sec, se gândea mereu cum să facă el ca să 
nu mănânce mămăligă, ci purcel fript, frumos şi 
rumen de-ţi pocneşte şoricul în dinţi, costiţe cu 
varză călită şi plăcinte de cele bune; cum ar face 
ca să bea o gură de rachiu şi să guste măcar o 
dată din vinul cel vechi. 

Şi lasă pe Păcală, că nu e nici el de ieri, de 
alaltăieri! Simţise odată mirosul — şi grija lui mai 
departe. 

Ca om drumeţ îşi ţinea băţul ia îndemână, 
iar pielea cea de junincă, marfa lui, toată averea 
lui, îi era la picioare. 

El se încruntă odată şi trase cam pe furiş cu 
băţui în piele. 

Bărbatul se cam mira că ce va fi având cu 
pielea, dar nu zise nimic. Al lui era băţul, a lui era 
pielea: treaba lui era ce făcea cu ele. 

Peste câtva timp, Păcală iar trase una cu 
băţul, ba mai se şi răsti la piele: 

— Ţine-ţi gura, sluto! 

Bărbatul iar tăcu. 

Păcală dete a treia oară şi acum se răsti şi 
mai rău. 

— Ce ai cu pielea aceea? întrebă omul nostru. 

Păcală mai dete din umăr, mai se codi, mai 
se rugă de iertare, că nu poate să spună. 

— Apoi, grăi el cam cu anevoie în cele din 
urmă, piele-ar fi de piele, dar, aşa cum o vezi, nu 
e piele, ci.proroc, care ştie toate cele neştiute şi 
vrea mereu să spună lucruri de nespus. 

- Şi ce vrea să spună? întrebă mirat 
bărbatul. 

— Uite! grăi Păcală şi puse urechea la piele. 
Mare minune! Zice să cauţi la căpătâiul patului, 
c-o să găseşti rachiu. 

Bărbatul căută şi găsi. 

— Mare minune! Cine l-o fi pus oare? 

— E taină!... răspunse Păcală. Asta nu se 
poate şti. 

— Şi ce mai zice prorocul? 

— Să cauţi după cuptor, că vei găsi un purcel 
fript, zise Păcală, după ce puse iarurechea la piele. 

— Auzi dumneata lucru ciudat! Ce mai zice 
prorocul? 

— Caută sub pat, că găseşti vinul. 

Astfel înainte — până ce nu ieşiră la iveală 
costiţele şi plăcintele, încât numai de-un drag să 
te uiţi la masa încărcată şi să te aşezi la ea. 

Se mira bărbatul, se mira mai vârtos ne- 
vasta, s-ar fi mirat satul întreg, dacă ar fi fost de 
faţă; numai Păcală nu se mira, fiindcă el îşi 
cunoştea marfa şi ştia de ce e bună. 

— Apoi de! zicea el mereu, ăsta-i proroc, 
nu fleac, şi-ţi scoate şi cârtiţa din fundul pămân- 
tului! 

Va fi fost ori nu aşa, destul că Păcală s-a 
săturat ca un paşă turcesc, încât abia-l! mai ţineau 
curelele. 

— Bună treabă prorocul ăsta! grăi bărbatul 
nevestei, după ce se sătură şi el. Nu cumva ţi-e 
de vânzare? 

— Doamne fereşte! îi răspunse Păcală. Cum 
aş putea eu să vând un lucru ca acesta? Se 
poate? 

— Dar dacă ţi-aş da un preţ bun? 

— Auzi vorbă! Preţ bun! Un proroc ca ăsta e 
lucru nepreţuit! 

Doritor cum era de a se hrăni bine şi de a şti 
totdeauna cele ce se petrec în casa lui, omul 
nostru îl apucă pe Păcală la târg. Îi dete la început 
o pungă de galbeni, apoi două, apoi trei şi aşa 
mereu înainte până la şapte pungi, bani frumoşi 
chiar şi pentru un om mai bogat decât Păcală. 

— Fiindcă văd că ţii cu orice preţ să cumperi 
prorocul, grăi Păcală, muiat, o să-ţi fac după 
dorinţă, dar nu pentru bani, ci fiindcă m-ai primit 
în casă, m-ai poftit la masă şi mi-ai zis o vorbă 
bună. Noroc să ai de ea! 

Aşa grăi Păcală şi-i dete pielea cea de 
junincă, pentru ca să ieie cele şapte pungi de 
galbeni — mulţi bani chiar şi pentru un om mai 
bogat decât Păcală. Şi nu era pe lumea aceasta 
om mai fericit decât bărbatul nevestei, fiindcă 
putea de aici înainte să ştie toate cele ce se pe- 
trec în casa lui şi să se mai şi hrănească bine. 

lar Păcală, după ce-şi vându pielea şi puse 
bine banii, se culcă să doarmă, că avea drum 
lung până acasă în satul lui. 

Ziua următoare îşi luă Păcală rămas bun şi 
plecă iar acasă. 

Şi cum mergea pe drum şi cum se simţea 
aşa încărcat de bani, cum nu mai fusese niciodată 

în viaţa lui, îşi puse tare şi cu adevărat de gând, 
că de aici înainte nu mai vâşcă! nici la dreapta, 
nici la stânga, ci merge drept înainte; nu mai 
umblă cu minciuna, nu mai caută să tragă folos 
din partea altora, nu! nu! nu! — ci se face om ca 
toți oamenii, care vreau să aibă obrazul curat, se 
astâmpără, se pune în rând cu fruntea satului. 

Numai dacă n-ar fi fost la mijloc muierea cea 
harnică. Ea, sărmana, nu mai avea astâmpăr, şi 
parcă i se surpa casa în cap când se gândea că 
prorocul a rămas în paza ei. Nu poate că Doamne 
fereşte ce! — dar muierile sunt fricoase şi nu 
prea se simt bine când se află aproape de nişte 
lucruri cum era pielea lui Păcală. 

Ea făcu dar ce făcu şi-şi trimise bărbatul iar 
la pădure, apoi, după ce rămase ea singură, puse, 
ca muiere harnică ce era, furca în brâu şi porni în 
urma lui Păcală şi grăbi şi alergă, ca să-l ajungă 
şi să-l întrebe ce are să facă şi cum să dreagă, 
ca să facă din piele, piele ca toate pieile, şi să-şi 
ieie darul prorociei? 

Păcală, de! Ce să facă şi el?! De pagubă se 
fereşte omul, dar de câştig niciodată: mai luă şi 


1 a 5 
A vâşca — a se mişca. 

de la femeie şapte pungi şi îi spuse că n-are decât 
să opărească pielea cu apă de izvor strecurată 
prin o sită deasă, şi-şi urmă calea ca şi când nimic 
nu i s-ar fi întâmplat. 

— Acum zău că mă fac om aşezat, încât o 
să ajung chiar vornic în satui meu! grăi el după 
ce sosi acasă. 

Se şi făcu. 

Îşi zidi, Doamne, o casă frumoasă de nu mai 
era în tot satul casă ca a lui — colea cu pridvor 
aşezat pe stâlpi şi cu cerdac mare — îşi cumpără 
pământuri, car cu patru boi, cal de călărit, vacă 
cu lapte, oi de prăsilă — în sfârşit — toate câte se 
cuvin la casa unui om cu dare de mână, toate 
erau ia casa lui Păcală. 

Şi nu era în sat om mai aşezat decât 
Păcală. 

Numai oamenii din satul lui dacă n-ar fi fost 
tocmai aşa de proşti cum erau! 

Văzând cum zideşte Păcală, cum cumpără, 
iar cumpără şi tot cumpără, cum dă mereu, fără 
ca să ieie, vecinele începură să șoptească între 
dânsele şi sătenii deteră cu socoteală că va fi 
având mulţi bani Păcală şi că banii aceştia îi va fi 
găsit undeva, îi va fi căpătat ori îi va fi luat de la 

cineva. Destul că voiau să ştie de unde are Păcală 
banii. 

— Măi Păcală, îl întrebă dar unul dintre 
oameni, dar tu de unde ai atâta spurcăciune de 
bani, de tot dai şi nu mai sfârşeşti? 

Păcală şedea în cerdacul casei cu pipa în 
gură şi privea la carul cel cu patru boi, care intra 
în curtea cea largă şi plină. 

— De unde am atâta ban? răspunse el. De 
unde, păcatele mele, aş putea să am dacă nu 
din preţul moşiei, pe care am vândut-o? 

- Ce moşie, măi Păcală, că tu n-ai avut 
moşie?! 

— Apoi vorbă?! Dar pielea junincei a cui a 
fost, măi?! N-a fost a mea? Asta mi-a fost toată 
averea: am vândut-o şi am luat bani, ca să-mi fac 
altă avere în locul ei. 

— Atăâţia bani pentru o piele de junincă? 

— Măi, dar greu mai eşti de cap! grăi acum 
Păcală, care ţinea să nu mai umble cu minciuna. 
Nu înţelegi tu că juninca aceea era junincă de 
prăsilă? Dacă o mai ţineam, făta şi viţelul creştea 
şi el se făcea vacă şi aveam două vaci, şi două 
vaci fătau doi viței şi se făceau patru vaci, iar din 
patru vaci se fac opt, din opt şaisprezece şi cu 

timpul o întreagă cireadă de vite. Aşa se face 
socoteala când mergi la târg şi ştii cum să-ţi 
vinzi marfa. O avere întreagă nu se vinde numai 
iac' aşa! 

Omul dete din cap, şi deteră din cap şi se 
puseră pe gânduri toţi oamenii din satul lui Păcală. 

Aveau şi ei vitele de prăsilă. De ce adecă 
numai Păcală să-şi vândă pielea cu preţ? De ce 
să fie ei mai proşti decât dânsul? De ce să deie o 
avere întreagă pentru un preţ de nimic? 

Se puseră dar degrab, îşi tăiară cu toţii 
junincile de prăsilă, mâncară cât putură din carnea 
lor, iar pieile le duseră la târg să le vândă şi ei, 
cum a vândut şi Păcală pe a lui. 

Numai că nu se nimereşte totdeauna şi nu 
ştiu toţi oamenii să-şi vândă marfa ca Păcală. 
Degeaba spuneau ei că pielea e de junincă de 
prăsilă, căci nimeni nu voia să le deie preţul la 
care râvneau, şi s-au întors ca vai de ei acasă. 

Vai de ei! Dar vai şi de Păcală! Când se 
văzură şi cu paguba şi cu batjocura, oamenii se 
adunară iarăşi, se sfătuiră şi tot se sfătuiră între 
dânşii, că ce să facă şi ce să dreagă, ca să scape 
de Păcală, fiindcă nu mai rămânea nici o îndoială 
că-i va prăpădi pe toţi dacă va mai rămâne cu zile. 

— O să-şi deie foc la casă, ca să ne dăm şi 
noi ale noastre, grăi unul dintre cei mai prevăzăton. 

- O să-şi frângă vreun picior, ca să ne 
frângem şi noi pe ale noastre! grăi altul. 

— O să sară în fântână, ca să sărim cu toţii 
după el! strigară cu toţii. 

Nu mai rămânea nici o îndoială că trebuiau 
să scape de el, dacă nu voiau să piară cu toţii ca 
vai de ei. 

Dar cum să scape? Asta era vorba. 

Să-i taie boii, şi vaca, şi oile, şi calul de 
călărit, să-i deie foc la casă şi să-l gonească din 
sat? Asta s-ar fi putut. Dar cine putea să ştie dacă 
nu se va mai întoarce? 

Trebuiau să-i stângă lumina vieţii: numai aşa 
erau scăpaţi, cu adevărat scăpaţi de el. 

Luară dar hotărârea să-l omoare pe Păcală: 
fiind însă că nu voiau să facă nici vărsare de 
sânge, nici moarte de om chiar cu mâna lor, se 
sfătuiră din nou între dânşii, şi după mult sfat au 
chibzuit să-l arunce în Dunăre, unde va fi apa 
mai adâncă, pentru ca nici neam din neamul lui 
să nu mai poată ieşi la lumina zilei. 

Şi dacă tot ar scăpa Păcală chiar şi din 
fundul Dunării? 

Asta era! Şi dacă tot ar scăpa!? Ce era 
atunci?! 

„Nu mai rămânea nici o îndoială că trebuia 
să facă ce vor face, ca Păcală să nu poată scăpa, 
dar deloc să nu poată scăpa. 

Se puseră dar din nou şi se sfătuiră, şi după 
multă sfătuire mai chibzuiră să-l bage pe Păcală 
într-un sac, să strângă bine gura sacului şi să 
lege sacul, cu Păcală cu tot, de o piatră de moară, 
pentru ca piatra de moară, rotundă cum este. să 
meargă de-a dura până în fundul Dunării şi să 
ducă şi sacul cu Păcală. 

Înţelegându-se astfel ei, toţi oamenii din 
satul lu: Păcală, cu mic cu mare, cum erau, luară 
sacul, luară sfoară pentru gura sacului, luară funia 
ca să lege sacul de piatră, luară cea mai mare 
din pietrele de moară pe care le putură găsi cale 
de trei zile de jur împrejur şi porniră cu mic, cu 
mare, cum erau, asupra casei lui Păcală, ca să-l 
ia, să-l ridice, să-l ducă şi să nu se oprească cu 
el decât în fundul Dunării. 

Păcală şedea cu pipa în gură în cerdacul 
casei şi se uita la carul cel cu patru boi, care intra 
în curtea iui cea largă şi plină — şedea Păcală cu 
pipa în gură şi se uita, când se pomeni cu satul 

întreg, mic şi mare, de nu mai încăpea în curtea 
` cea largă a lui. 

Ce să facă? Sărmanul de el, ce să facă?! 
Nu-i rămânea decât să se dea prins şi legat, dacă 
n-a putut să rămână pe unde fusese mai înainte, 
ci l-a pus păcatul să se întoarcă în satul lui — să 
se facă om aşezat şi să nu mai umble cu minciună. 
Dar o viaţă are omul şi o moarte. 

- Mi-a fost, se vede, rânduit, grăi Păcală, 
să mor în satul meu ca om de treabă. 

Căci mai de treabă de cum era nu se putea 
face Păcală; asta o simţea şi el. 

Îi părea cu toate aceste cam rău că trebuia 
să moară tocmai acum, când avea şi el casa lui, 
masa lui, carul lui cu patru boi, curtea lui largă — 
şi ar fi voit Păcală să scape, dacă se poate fără 
minciună, căci era hotărât odată să nu umble cu 
minciuni; dar nu se putea, fiindcă oamenii erau 
neînduraţi şi vicleni. 

Se lăsă dar Păcală, se lăsă, fiindcă n-avea 
încotro, să-l vâre ca pe un motan în sac, să-l ia 
pe sus şi să-l! ducă la pierzare. 

El în frunte, piatra de moară după el, fruntea 
satului în urmă şi satul întreg, cu mic, cu mare, 
mai în coadă, ieşiră din curtea cea largă, trecură 

prin sat şi o luară peste câmpul nisipos drept spre 
Dunărea cea mare şi adâncă. 

— Staţi, măi! strigă cel mai cu socoteală 
dintre oamenii din satul lui Păcală. 

Se opriră în loc cu toţii, cu mic, cu mare, 
cum erau. 

— Am uitat un lucru, grăi omul cel cu so- 
coteală. 

— Ce am uitat? întrebară ceilalţi. 

- Prăjina, ca să căutăm fundul Dunării. 

— Aşa-i, ziseră oamenii din satul lui Păcală, 
am uitat prăjina, ca să căutăm fundul Dunării. 

ÎI aveau acum pe Păcală: cum puteau ei 
să-l arunce, fără ca să ştie unde-aruncă? 

Se întoarseră dar în sat, căutară cea mai 
lungă dintre toate prăjinile şi numai apoi îl duseră 
pe Păcală la Dunăre — prăjina în frunte, sacul cu 
Păcală, piatra de moară, fruntea satului şi apoi 
satul întreg, cu mic, cu mare, cum erau. 

— Staţi, măi! strigă iar omul cel cu soco- 
teală. 

lar se opriră cu toţii. 

— Să- legăm de piatra de moară, ca să nu 
fugă, în vreme ce noi căutăm cu prăjina fundul 
Dunării! 

- Să-i legăm, strigară cu toţii, ca să nu fugă! 

Îl legară dar pe Păcală de piatra cea mare, 
apoi plecară ca să caute cu prăjina unde e mai 
afundă Dunărea, ca acolo să-l arunce. 

Cel mai cu socoteală dintre oamenii din satul 
lui Păcală luă el însuşi prăjina, dete o dată cu ea 
în valuri, o izbi cât nu mai putu în jos, dar nu atinse 
cu ea fundul. 

— Aici, zise el, Dunărea nu are fund. Trebuie 
să căutăm alt loc. 

— Aşa e, strigară cu toţii, trebuie să căutăm 
alt loc, unde are Dunărea fund. 

Nici că se putea altfel. Vorba era ca piatra 
de moară să meargă de-a dura şi să se oprească 
tocmai în fundul Dunării: unde se oprea piatra, 
dacă Dunărea nu avea fund? Ei trebuiau să ştie 
unde are să se oprească piatra cu sacul şi cu 
Păcală ce! din sac. Porniră dar cu toţii ca să caute 
fundul Dunării, pentru ca nu cumva să-l arunce 
la loc nepotrivit şi să-l scape acum, după ce îl 
aveau prins şi legat. 

lar Păcală, vai de capul lui, rămase în sac, 
legat de piatra cea de moară, cea mai mare pe 
care oamenii din satul lui o putuseră găsi cale de 
trei zile de jur împrejur. 

— Staţi! strigă omul cel cu socoteală. 

lar se opriră cu toţii. 

Ce era la mijloc? 

Ca oameni chibzuiţi trebuiau să fie cu mare 
băgare de seamă şi să cerceteze bine mai-nainte 
de a-l arunca pe Păcală în Dunăre. 

Unde să-l arunce? Mai la deal, de unde vine 
apa? Ori mai la vale, unde se duce? 

Unii dedeau cu socoteală că mai la deal e 
mai multă apă, fiindcă de acolo vine apa, şi n-ar 
veni, dacă n-ar fi destulă. 

Alţii însă erau de părere că la vale e mai 
multă, fiindcă acolo se strânge apa care vine de 
la deal, şi dacă l-ar arunca mai la deal, cum vine 
apa şi tot vine, se scurge şi tot se scurge, s-ar 
pomeni că Păcală rămâne pe uscat, iese din sac 
şi — vai de capul lor. 

Se adunară dar cu toţii de se sfătuiră ca nu 
cumva să facă vreo prostie, şi după multă sfătuire 
se înţeleseră să caute locul cât mai de vale, pentru 
ca toată apa să se strângă în capul lui Păcală. 

Pe când oamenii din satul lui Păcală umblau 
să caute fundul Dunării cu prăjina cea lungă, iată 
că vine un jelepar de vite! care ducea o cireadă 


1 Jelepar de vite — cel care fine socoteala de numărul vitelor din sal. 

de o mie de boi la târg şi, cum mergea jeleparul 
de-a lungul malului, dă de sacul cu Păcală şi se 
miră cum s-ar mira tot omul când ar vedea în calea 
lui asemenea lucru. 

— Dar tu, măi, întrebă jeleparul, cum ai intrat 
în sac şi ce cauţi în el? 

— N-am intrat, răspunse Păcală, ci m-au 
vârât alţii în el. 

— Şi de ce te-au vârât? 

— Ca să mă arunce în Dunăre. 

— Şi de ce să te arunce? 

— lacă, păcatele mele, răspunse Păcală, 
fiindcă vreau să mă facă vornic şi eu nu vreau să 
primesc! 

— Şi de ce nu vrei, măi? 

— Apoi de! zise Păcală. Fiindcă nu e satul 
de a-i fi vornic. 

— Şi de ce nu e? 

— Fiindcă are neveste multe, şi bărbaţii 
pleacă cu toţii la lucru de nu se mai întorc cu 
săptămânile şi vornicul rămâne el singur cu 
nevestele. 

— Şi de ce nu vrei tu să rămâi cu nevestele? 

- Fiindcă sunt multe şi toate tinere şi sprin- 
tene ca furnicile şi nu pot să le stăpânesc. 

Când auzi asemenea vorbe, jeleparul se 
miră prea mult, fiindcă el bucuros ar fi fost vornic 
într-un sat ca satul lui Păcală. 

— Măi, dar prost mai eşti tu, măi! grăi el. Un 
om mai cu minte ar primi cu amândouă mâinile. 

— Un om mai cu minte e mai cu minte şi 
poate, când nu poate prostul, îi răspunse Păcală. 
Haid! Dacă te simţi destoinic, intră în sac, şi când 
vei vedea că voiesc să te arunce în Dunăre, 
spune-le că primeşti să le fii vornic. 

— Şi ei mă vor primi oare pe mine? 

— Mai ales! îi răspunse Păcală. Cu amân- 
două mâinile! 

Atât îi trebui jeleparului, care nu se temea 
de nevestele din satul lui Păcală. 

El dezlegă dar sacul, ca să iasă Păcală, apoi 
se vâri el însuşi în sac. 

Păcală răsuflă o dată uşor de tot, strânse 
gura sacului, o legă bine, apoi, p-aci îi fu drumul 
-— nici că se mai opri decât la cireada cea de boi, 
pe care o mână acasă la el, în curtea cea largă, 
care putea să-i încapă pe toţi. 

lară jeleparul din sac râdea în el când se 
gândea cum are să-i înşele pe proştii din satul lui 
Păcală, care nu ştiau, bieţii de ei, că nu mai e tot 
un prost ca dânşii în sac. 

Râdea însă mai ales când simţea că ei îl 
ridică pe sus, ca să-l ducă să-l arunce în Dunăre 
la locul pe care-l găsiseră mai bine înfundat. 
Numai atunci când simţi că-i dau vânt, ca să-l 
arunce, abia atunci el strigă tare cât putu: 

- Staţi, măi! 

Toţi se opriră cuprinşi de spaimă şi de mi- 
rare, fiindcă înțelegeau şi ei că glasul care răsuna 
din sac nu era glasul lui Păcală. 

— Lăsaţi-mă, grăi jeleparul, că primesc să 
vă fiu vornic. 

— Auzi vorbă! strigă cel mai cu socoteală 
dintre oamenii din satul lui Păcală, care era chiar 
el vornic în sat. îşi preface glasul, ca să nu-l mai 
cunoaştem, voieşte să ne mai fie şi vornic, ba te 
pomeneşti c-o să ne spună că el nu e Păcală! 

— Apoi, că nici nu sunt! răspunse jeleparul. 

Când auziră vorba aceasta, oamenii se su- 
părară, mare minune cum se supărară, fiindcă îl 
văzuseră ei înşişi cu ochii lor când îl vârâseră în 
sac şi ei înşişi cu mâinile lor legaseră gura sacului 
— şi, supăraţi cum erau, năvăliră cu toţii asupra 
lui, îl ridicară cu piatră cu tot şi — una! două! 
trei! bâldâbâc! — îl aruncară în Dunăre, ca neam 
din neamul lui să nu mai poată ieşi la lumină. 

Şi, Doamne, cât se simțeau de uşuraţi când 
văzură că merge drept spre fundul Dunării, că nu 
mai iese la iveală şi că apa curge mereu de la 
deal la vale şi se îngrămădeşte asupra lui. 

lară Păcală şedea în cerdacul casei şi se 
uita la carul cel cu patru boi, care intra în curtea 
lui cea largă şi plină de vite frumoase. 

— Staţi, măi! strigă omul cel cu socoteală. 
Staţi! strigă încă o dată. 

— Ho, staţi! strigară toţi oamenii din satul lui 
Păcală, când le văzură ochii ceea ce mintea nu 
putea să înţeleagă, şi se opriră cu toţii şi rămaseră 
încremeniţi în loc. 

— Dar tu, măi, cum ai ajuns aici? întrebă 
vornicul. 

— Aşa.-i, ziseră cu toţii, cum ai ajuns tu aici? 

— Mare lucru?! răspunse Păcală. Cum să fi 
ajuns, dacă nu tot cum aţi ajuns şi voi, venind de 
acolo până aici? 

— Dar tu eşti mort, măi! Te-am aruncat în 
Dunăre! 

— Aş! grăi Păcală. Apa Dunării e rece şi te 
face mai sprinten de cum ai fost. 

— Mare minune! strigară oamenii. Cu ăsta 
nu e chip s-o scoţi la capăt. Îl arunci legat de o 

piatră de moară în Dunăre şi se întoarce mai 
degrabă decât tine acasă. 

- Dar vitele cele multe şi frumoase de unde 
le ai? întrebară ei. 

— De unde să le am, răspunse Păcală, dacă 
nu de acolo, de unde m-aţi lăsat voi? 

— Dar cine ţi le-a dat? 

- Cine să mi le dea? Le-am luat eu: ia omul 
cât poate şi ce nu poate lua, mai lasă şi pentru 
alţii. 

Atât le trebui oamenilor din satul lui Pă- 
cală! Aşa cum erau adunaţi la casa lui Păcală, 
plecară cu toţii înapoi la Dunăre şi nu mai 
steteră la sfat, ci se aruncară ca broaştele — 
bâldâbâc! bâldâbâc! — care mai de care mai iute 
în valuri, ca să ia fiecare cât poate, iar nevestele 
lor rămaseră pe ţărmure, aşteptându-şi fiecare 
bărbatul cu turma de vite. 

Era, se înțelege, şi popa între dânşii, şi 
fiindcă popii sunt mai lacomi decât alţi oameni, el 
se repezi mai tare decât ceilalţi şi sări unde era 
mai afundă apa, dar potcapiul tot îi rămase pe 
deasupra. 

Preuteasa, care stetea pe ţărmure, lacomă 
şi ea, văzând potcapiul, credea că n-are popa 

destulă virtute ca să se cufunde şi că vor lua alţii 
toate vitele mai înainte de a fi ajuns şi el la fund. 

— Mai la fund, părinte! striga. Dar’, mai la 
fund! Că acolo sunt cele coarneşe! 

A şi intrat popa cât de afund, dar nici nu s-a 
mai întors nici el, cum nu s-au mai întors nici 
ceilalţi. 

Aşa a rămas Păcală cel mai harnic, cel mai 
de treabă, cel mai vrednic om în satul lui, fiindcă, 
de! era numai el singur cu nevestele. 

Cine o ştie mai departe, mai departe are 
s-o spună. 


lleana cea şireată 


A FOST CE A FOST; dacă n-ar fi fost, nici 
nu s-ar povesti. 

A fost odinioară un împărat, care avea trei 
fete, dintre care cea mai mare era frumoasă, cea 
mijlocie mai frumoasă, iar cea mai tânără, lleana, 
atât de frumoasă, încât şi sântul soare se oprea 

în cale, ca s-o vadă şi să se desfăteze de fru- 
muselea ei. 

Într-o zi, împăratul primi carte şi veste de la 
vecinul său, împărat mare şi puternic — cum că — 
iacă —nu e bine, şi are să se bată cu dânsul pentru 
o mare pricină împărătească. Împăratul se puse 
la sfat cu bătrânii ţării şi, când văzură cum că nu 
e încotro, porunci voinicilor să încalece pe ar- 
măsari, să-şi apuce armele şi să se pregătească 
de bătaia cea grozavă ce-avea să se facă şi să 
fie. 

Mai înainte de a încăleca şi el însuşi, împă- 
ratul chemă pe fiicele sale la sine, le grăi vorbe 
blânde şi părinteşti şi dete apoi la fiecare câte o 
floare frumoasă, câte o păsărică veselă şi câte 
un măr fraged. 

— A cărei floare se va veşteji, a cărei pă- 
sărică se va întrista şi al cărei măr va putrezi, 
despre aceea voi şti că nu şi-a păzit credinţa, grăi 
împăratul cel înţelept, încălecă apoi pe cal, zise 
„sănătate bună“ şi porni cu voinicii săi în calea 
cea mare. 

Când cei trei feciori ai împăratului vecin 
primiră vestea că împăratul a pornit în cale şi că 
el s-a depărtat de acasă, ei se înţeleseră între 

sine şi încălecară, ca să meargă la cetatea cea 
cu trei fete de împărat, să răpească credinţa 
fetelor şi să-i facă împăratului supărare. Cel mai 
bătrân dintre feciori, voinic, şi viteaz, şi frumos, 
merse înainte, ca să vadă ce e şi cum, şi apoi să 
aducă veste şi să spuie. 

Trei zile şi trei nopţi a stat voinicul pe sub 
ziduri, fără ca vreuna din fete să se fi arătat la 
fereastră. În crepetul zorilor de a patra zi el pierdu 
răbdarea, îşi întări inima şi bătu la fereastra celei 
mai mari dintre fetele de împărat. 

— Ce e? Cine e? Şi ce vrea? întrebă fata 
trezită din somnul cel mai dulce. 

— Eu sunt, sunoară, grăi feciorul de împărat, 
voinic împărătesc ce stau de trei zile cu dragoste 
la tine la fereastră. 

Fata cea de împărat nici nu se apropie de 
fereastră, ci grăi cu glas înţelept: 

— Mergi pe calea pe care ai venit: flori să-ţi 
crească în cale şi spini să-ţi rămână în urmă. 

Peste trei zile şi trei nopţi, feciorul de împărat 
iarăşi bătu la fereastră. Acuma fata de împărat 
se apropie de fereastră şi grăi cu glas blând: 

— Ţi-am zis să mergi pe calea pe care ai 
venit; spini să-ţi crească în cale şi flori să-ţi rămână 
pe urmă. 

Încă trei zile şi trei nopţi stete feciorul de 
împărat la fereastra fetei. În crepetul zorilor de-a 
zecea zi, adică după ce au trecut de trei ori câte 
trei zile şi de trei ori câte trei nopţi, el îşi netezi 
părul şi bătu, acum d-a treia oară, la fereastră. 

— Ce e? Cine e? Şi ce voieşte? întrebă fata 
de împărat, acum mai răstit decât în celelalte 
rânduri. 

— Eu sunt, surioară! grăi feciorul de împărat. 
De trei ori câte trei zile stau cu dor la tine la fe- 
reastră: vreau să-ţi văd faţa, să-ţi privesc în ochi 
şi să aud cum curg vorbele de pe buzele tale. 

Fata de împărat deschise fereastra, privi cu 
supărare la voinicul cel frumos, apoi grăi cu glas 
neauzit: 

- Eu ţi-aş privi în faţă şi ţi-aş grăi o vorbă: 
mergi însă mai-nainte la sora mea cea mijlocie — 
şi numai după aceea vino la mine. 

— Am să trimit pe frate-meu cel mijlociu, grăi 
feciorul de împărat. Să-mi dai însă o sărutare, 
pentru ca să-mi fie calea mai uşoară. 

Şi nici n-a zis bine până ce şi fură un sărut 
de la fata cea frumoasă. 

— Să n-ai parte de altul! zise fata de împărat 
ştergându-se pe buze cu mâneca cea ţesută cu 

altițe!... Mergi pe calea pe care ai venit: flori să-ţi 
crească în cale şi flori să-ţi rămână pe urmă. 

Feciorul de împărat merse la fraţii săi, le 
spuse — cum şi ce — şi cel mijlociu porni în cale. 

După ce feciorul cel mijlociu stete de nouă 
ori câte nouă zile şi de nouă ori câte nouă nopţi 
la fereastra fetei celei mijlocii şi bătu de a treia 
oară la fereastra ei, ea deschise fereastra şi îi 
grăi cu glas drăgăstos: 

- Eu ţi-aş privi în faţă şi ţi-aş grăi o vorbă: 
să mergi însă la sora mea cea mai tânără şi numai 
după aceea vino la mine. 

— Am să trimit pe frate-meu cel mai tânăr, 
grăi feciorul de împărat. Să-mi dai o sărutare ca 
să pot merge mai iute. 

Şi nici nu zise până ce şi fură un sărutat. 

— Să nu ai parte de altul! grăi şi această fată. 
Mergi în calea pe care ai venit: flori să-ţi crească 
în cale şi flori să-ţi rămână pe urmă. 

Feciorul cel de împărat merse la fraţii săi, 
le spuse — cum şi ce — şi, acum de-a treia oară, 
porni feciorul de împărat — cel mai tânăr fecior de 
împărat. Când el sosi la cetatea cea cu trei fete, 


' Alite — cusături cu flori de pe umerii cămâşilor țărănești. 

Ileana sta la fereastră şi, cum sta, ea îl văzu, şi-i 
grăi cu glas vesel: 

— Cel voinic frumos cu faţă de împărat, ce 
cale [i-ai ales de mâni! aşa de înfocat? 

Când feciorul de împărat văzu faţa Ilenei şi 
auzi vorba ei, el stete locului, privi la ea şi apoi 
grăi cu glas voinicesc: 

— Am pornit la soare, ca să-i fur o rază, să-i 
încredințez sora şi s-o duc acasă, să mi-o fac 
mireasă. Acum, surioară, mă opresc în cale să 
privesc la tine, în raza feţei tale şi să-ţi zic o vorbă 
şi să-ţi fur o vorbă. 

lleana îi răspunse cu înţelepciune: 

— De ţi-ar fi năravul cum îţi este vorba, de 
ti-ar fi şi sufletul cum îţi este faţa, mândre şi fru- 
moase, blânde, drăgăstoase, te-aş chema în casă, 
te-aş pune la masă şi te-aş ospăta şi te-aş săruta. 

Feciorul de împărat sări de pe cal când auzi 
aceste vorbe, apoi grăi cu glas voinicesc: 

— Că-mi este năravul cum îmi auzi vorba, 
că-mi este sufletul precum îmi vezi faţa; lasă-mă 
în casă, pune-mă la masă; şi, din zori în seară, 
rău să nu-ţi pară. 


Mâna (a) — aci cu sensul de a merge, a se grăbi. 

Şi nici nu-şi grăi vorba — până ce şi sări pe 
fereastră şi peste fereastră în casă şi în casă la 
masă şi la masă tocmai în frunte, unde şedea 
împăratul când era mire. 

— Ei! stăi! grăi Ileana. Să văd mai înainte: 
eşti ce-ar fi să fii şi numai dup-aceea să grăim 
vorba şi să gustăm pomana şi să începem dra- 
gostea. Poţi tu face să-nflorească din brusture 
trandafir? 

— Ba! grăi feciorul cel de împărat. 

— Atunci floarea ta este scaiul! zise Ileana 
cea înţeleaptă. Poti tu face ca să cânte liliacul în 
glas frumos? 

— Ba! grăi feciorul cel de împărat. 

— Atunci ziua ta e noaptea! zise Ileana cea 
înţeleaptă. Poţi tu face să rodească măr pe iarba 
lupului? 

- Pot! grăi feciorul de împărat. 

— El să fie pomana ta! zise Ileana cea fru- 
moasă şi şireată. Aşază-te la masă! 

Feciorul de împărat se aşeză la masă. Ei, 
dar lleana e Ileana cea şireată! El nu se aşeză 
încă bine — şi iată — că şi căzu, cu scaun cu tot, în 
pivniţa cea adâncă, în care era ascunsă comoara 
împăratului. 

Acum lleana începu să strige „primejdie“ şi 
când se adunară toţi argajţii, ca să vadă ce e şi 
pentru ce, ea le spuse c-a auzit troncote prin 
pivniţă şi se teme cum că a intrat cineva în pivniţă, 
ca să fure comoara împăratului. Multe vorbe 
n-au făcut argaţii, ci de loc! deschiseră uşa cea 
de fier şi intrară în pivniţă şi aflară pe feciorul de 
împărat şi cu ruşine îl duseră la judecată. 

lleana spuse judecata: 

— Douăsprezece fete pedepsite să-l scoată 
afară din ţară şi, când vor ajunge cu el la marginea 
tării, fiecare să-i dea câte un sărutat. 

Aşa s-a poruncit; aşa s-a întâmplat. 

Când feciorul cel de împărat a sosit acasă 
la fraţii săi, le-a spus toată întâmplarea şi, după 
ce le-a spus-o, mare supărare a intrat în sufletele 
lor. Ei au trimis dară vorbă la cele două mai mari 
fete de împărat, ca ele să facă ce vor face, ca să 
trimită cumva pe lleana la curtea împăratului celui 
cu trei feciori, pentru ca ei să se poată răzbuna 
asupra ei — pentru batjocura ce a pus pe capul 
lor. Când cea mai mare fată de împărat primi 
cuvântul feciorilor de împărat, ea se făcu bolnavă, 


f De loc - îndală, pe loc. 

chemă pe Ileana la sine la pat şi îi spuse că ea 
numai aşa se va putea însănătoşi, dacă Ileana 
îi va aduce mâncare de pe vatra feciorilor de 
împărat. 

lleana de dragul surorii sale le făcea toate: 
ea luă dar cofiţa şi porni către curtea celor trei 
feciori de împărat, ca să meargă să ceară sau să 
ieie şi să aducă. 

Sosind la curte, Ileana intră în ruptul sufle- 
tului! în cuhnea? împărătească şi grăi către bu- 
cătarul cel mare: 

— Pentru numele lui Dumnezeu! N-auzi tu 
cum te strigă împăratul? Mergi iute, ca să vezi ce 
e şi pentru ce şi care pricină! 

Bucătarul îşi luă picioarele pe umeri” şi se 
depărtă — ca şi la poruncă împărătească adecă. 
lleana rămase singură în cuhne, îşi umplu vasele 
de bucate, vărsă apoi pe jos toate bucatele cele 
scumpe ce stau la foc şi după aceea se feri din 
cale. 

După ce feciorii de împărat înțeleseră şi 
despre această batjocură, ei se supărară încă 


"În cuplul sufletului — în fuga mare. 
2 Cuhne — bucătărie. 
? A-şi lua picioarele pe umeri — a se pune pe fugă. 

mai tare decât ce-au fost până acum, trimiseră 
din nou vorbă la cele două surori şi se pregătiră 
din nou la răzbunare. Abia primi sora cea mijlocie 
cuvântul voinicilor, ea se făcu bolnavă, chemă pe 
Ileana la sine la pat şi îi spuse că numai aşa se 
va însănătoşi, dacă va gusta din vinul ce se află 
în pivnițele feciorilor de împărat. Ileana pentru 
sora sa le făcea toate: luă dar cofiţa şi porni ca 
să meargă -— şi să vină. Sosind la curte, ea intră 
în ruptul sufletului în pivniţă şi grăi către pivni- 
cerul cel mare: 

— Pentru numele lui Dumnezeu! N-auzi tu 
cum te strigă împărăteasa? Fugi şi vezi cum, ce 
şi pentru ce pricină! 

Pivnicerul îşi luă picioarele pe umeri şi se 
depărtă — ca şi la porunca împărătesei adecă. 
lleana îşi umplu vasele cu vin, vărsă ce-a rămas 
prin pivniţă şi apoi porni către casă. 

Feciorii de împărat trimiseră acum d-a treia 
oară veste la cele două fete de împărat, ca ele să 
trimită pe Illeana cum n-au trimis-o încă. Fetele 
de împărat se făcură acum amândouă bolnave, 
chemară pe sora lor la sine şi îi spuseră că ele 
numai atunci se vor însănătoşi, dacă lleana le va 
aduce două mere de la feciorii cei de împărat. 


98 


— Dragi surorile mele, grăi Ileana către ele, 
pentru voi mă duc şi în foc, şi în apă; cu atât mai 
bucuros la voinicii cei împărăteşti. 

Îşi luă după aceea cofiţa şi porni, ca să 
meargă, să afle, să ia, să aducă şi să scape pe 
dragele surorile sale de la moarte. 

După ce a înţeles feciorul de împărat cel 
mai tânăr cum că ileana are să vină la el în 
grădină, ca să fure merele cele de aur, el porunci 
că, dacă va auzi cineva vaiete în grădină, nimeni 
să nu cuteze să intre, ci să lase pe cel ce s-ar 
văieta, ca să se vaiete în pace. Luă după aceea 
cuțite mari şi săbii, şi sulițe, şi fel de fel de lucruri 
şi le ascunse în pământ, pe sub mărul cel cu 
poame de aur; le ascunse aşa, că numai vârful 
ascuţit le ieşea din pământ. După ce a gătit tot, el 
se ascunse într-un tufiş, aşteptând sosirea Ilenei. 

Ileana sosi la poarta grădinii, şi când ea văzu 
leii cei mari ce stau de pază la intrare, le aruncă 
câte o bucăţică de carne: leii începură a se bale, 
iar lleana merse la măr, păşi încet printre cuțite, 
săbii, sulițe şi alte lucruri şi se sui în pom. 

— Să-ţi fie de bine, surioară, grăi feciorul de 
împărat acuma. Îmi pare bine că te văd la casa 
mea! 

-A mea să fie bucuria, răspunse lleana, că 
am voinic împărătesc, şi frumos, şi viteaz de 
tovarăş. Aide, suie-te în pom şi-mi ajută să culeg 
mere pentru dragele surorile mele, că le-au cerut 
cu limbă de moarte. 

Feciorul de împărat nici nu dorea mai mult, 
el avea de gând ca să tragă pe Ileana din pom 
între cuțite. 

— Eşti bună tu, lleano, grăi el, fii dar încă 
mai bună şi-mi dă mâna de mă ajută în pom! 

„Rău e gândul tău, îşi gândi Ileana, dar parte 
să ai de el!“ Îi dete apoi mâna, îl ridică pe tulpină 
până la cracuri, îl lăsă apoi ca să cadă între cuțite 
şi săbii, şi fel de fel de lucruri ce erau pregătite 
spre pierzarea ei. 

— Na-ţi, grăi după aceea, să ştii şi tu ce ai 
avut de gând! 

Voinicul cel rău la suflet începu să strige şi să 
se vaiete: hei! dar nimeni nu venea să-l ajute, ci-l 
lăsau ca, după porunca lui, să se vaiete în pace şi 
să sufere, şi să rabde ustutătunile cele grozave. 

ileana îşi luă merele, le duse acasă, le dete 
la surorile ei, se întoarse după aceea la curtea 
împăratului şi le spuse argaţilor ca să meargă să 
scape pe domnul lor din primejdia cea mare. 

Feciorul cel de împărat, batjogorit ca vai de 
el, trimise după cea mai vestită vrăjitoare din ţară, 
ca să vină să-i facă leac şi să-i vindece rănile. 
lleana s-a fost dus însă mai înainte la vrăjitoare 
şi i-a dat bani mulţi pentru ca s-o lase pe ea, pe 
Ileana, să meargă în locul vrăjitoarei. Aşa ajunse 
lleana ca vrăjitoare la curtea împăratului: ea 
porunci apoi ca să se ia pielea unui bivol şi să se 
pună trei zile şi trei nopţi în murătură sărată, şi 
după aceea s-o scoată şi să învelească în ea pe 
feciorul cel rănit. Usturăturile feciorului de împărat 
se făcură încă mai straşnice, durerile lui încă mai 
nesuferite. Când el văzu dar cum c-acuma nu e 
bine, trimise după un popă, ca, mai înainte de 
ce-ar muri, să-şi uşureze sufletul şi să se îm- 
părtăşească. Dar lleana nici acum nu dormea; 
ea merse la popă, îi dete mulţi bani şi făcu ca el 
să o trimită pe ea în locul său. Aşa ajunse Ileana 
ca popă la curtea împăratului. 

Când lleana ajunse la patul feciorului de 
împărat el era pe pragul morții; nu mai erau în el 
decât trei răsuflări. 

— Fătul meu, grăi Ileana popită, m-ai chemat 
la tine ca să-ţi mărturiseşti păcatele. Gândeşte 
dar la ceasul morţii şi spune-mi ce-ţi zace la inimă. 
Eşti supărat pe cineva ori ba? 

- Ba! Pe nimeni! grăi feciorul de împărat. 
Pe nimeni afară de Illeana, fata cea mai tânără a 
împăratului vecin. Şi o urăsc cu dor şi dragoste! 
vorbi mai departe feciorul de împărat. Dacă ar fi 
să nu mor, să mă însănătoşesc, mă duc s-o 
peţesc la împăratul, şi dacă n-o pieri în noaptea 
cea dintâi, atunci ea să-mi fie soţie credincioasă 
şi după lege. 

lleana ascultă aceste vorbe, zise încă şi ea 
puţine şi apoi merse acasă. Aici înţelese că 
surorile ei plâng şi se vaietă pentru că au fost 
simţit că împăratul are să sosească acasă de la 
lupta cea mare. 

— Bucurie s-aveţi, le zise lleana, când auziţi 
că laica nostru cel bun are să vină acasă întreg 
şi sănătos. 

— Hei! că noi ne-am bucura, răspunseră 
surorile, dacă nu ne-ar fi veştejit floarea, nu ne-ar 
fi putrezit mărul şi nu s-ar fi supărat păsărica; dar 
acum e vai şi amar de capul nostru. 

Când lleana auzi astfel de vorbe, ea merse 
la sine în casă şi află că floarea e încă aburită de 
rouă, că pasărea e flămândă şi că mărul numai 
că nu zice „mănâncă-mă, surioară“. Ca să le ajute 
dar dragilor surorilor ei, ea dete la una din ele 

floarea, la alta dete păsărica, iar sieşi ţinu numai 
mărul cel fraged. Aşa aşteptară sosirea împă- 
ratului celui aspru la poruncă. 

Împăratul, îndată ce sosi acasă, intră la fata 
cea mai mare şi o întrebă de floare, de păsărică 
şi de măr. Ea îi arătă numai floarea; şi asta era 
însă pe jumătate veştejită. Împăratul nu zise nimic, 
ci merse la fiică-sa cea mijlocie. Asta-i arătă numai 
păsărica; şi asta era însă pe jumătate întristată. 
Împăratul iarăşi nu zise nimic, ci merse fără vorbă 
la fiică-sa cea mai mică, la Ileana cea înţeleaptă. 

Când împăratul văzu mărul pe dulapul Ilenei, 
el era să-l mănânce cu ochii, de frumos ce era. 

— Unde ai pus floarea şi ce ai făcut cu pă- 
sărica? întrebă pe lleana. 

lleana nici nu răspunse, ci fugi la surorile 
sale şi aduse o floare proaspătă şi o pasăre 
veselă. 

— Mare să creşti, fata mea! grăi împăratul. 
Acum văd că ţi-ai păzit credinţa. 

De la lleana împăratul iarăşi merse la fiică- 
sa cea mijlocie şi apoi la cea mai mare. După ce 
el le întrebă de cele trei lucruri ce le-a încredinţat, 
ele îşi aduseră cu grabă pasărea, floarea şi mărul 
de la Ileana. Hei! Dar bunul Dumnezeu nu rabdă 

minciuna: la ele floarea era veştedă, pasărea era 
tristă şi numai mărul era proaspăt, fraged, rumen 
şi îmbietor la faţă. 

Când împăratul văzu aceasta, el înțelese 
toată treaba: porunci dar ca pe cele două fete 
mai mari să le îngroape pân la sânişori în pă- 
mânt şi aşa să le lase ca să vestească asprimea 
pedepsii împărăteşti. lar pe Ileana o lăudă şi o 
sărută şi multă vorbă bună şi împărătească făcu 
cu ea, zicându-i: 

— Mult noroc să ai, fata mea, căci tu ţi-ai 
păzit credinţa. 

După ce feciorul cel mai tânăr al împăratului 
vecin s-a însănătoşit, el încălecă şi porni, ca să 
vină să peţească pe Ileana. Împăratul cel bătrân, 
tata Ilenei, îi zise cu vorbă părintească când el îşi 
spuse gândul care l-a făcut să pornească în cale: 

— Fătul meu, voinice, mergi şi întreabă pe 
ileana; cum ea doreşte, cu ajutorul lui Dumnezeu, 
aşa are să fie. 

lar Illeana nu zise nici o vorbă, ci lăsă ca 
voinicul cel păţit să o sărute. Atunci împăratul 
pricepu toată treaba şi grăi: 

— Dragi copi mei, bag sama aşa a fost dat, 
ca voi să vă fiţi soţ şi soţie; să vă fie dară de bine! 

Multă vreme n-a trecut până ce Ileana se 
cunună cu feciorul cel voinic, şi frumos, şi viteaz, 
şi împărătesc, şi li se făcu o nuntă, încât i-a mers 
vestea în şapte ţări... Hei! dar lleana n-a uitat 
vorba şi gândul cel rău al feciorului de împărat: 
ea ştia cum că în cea dintâi noapte după cununie 
are să o primejduiască. Porunci dară ca să se 
facă o păpuşă de zahăr tocmai atât de mare cum 
era ea însăşi... cu faţă, cu ochi, cu buze, cu toată 
făptura Ilenei... Şi când păpuşa fu gătită, ea o 
ascunse în patul în care ea avea să se culce în 
acea noapte. 

Sara, când cuscrii şi corinteii' s-au fost a- 
şezat la odihnă şi Ileana s-a fost culcat în pat, 
feciorul de împărat grăi către mireasa lui: 

— Dragă lleană, să mă aştepţi puţintei, că 
eu vin îndată. 

leşi după aceea din casă. 

Ileana nu se gândi mult, ci sări din pat, lăsă 
păpuşa cea de zahăr în locul său şi se ascunse 
după o perdea ce sta la capul patului. Ileana nici 
nu se ascunsese bine până ce feciorul de împărat 
şi intră în casă, cu o sabie ascuţită în mână. 


1 Corinleu — persoană care spune cimiliturile la nuntă, 

— Să-mi spui acum, lleana mea dragă, grăi 
el, tu m-ai aruncat pe mine în pivniţă? 

— Eu! grăi lleana de sub perdea. 

Feciorul de împărat dete o dată cu sabia 
peste sânişorii păpuşii. 

— Tu m-ai scos cu batjocură din ţară? întrebă 
el de-a două oară. 

— Eu! grăi Ileana. 

Feciorul de împărat dete peste faţă. 

- Tu mi-ai vărsat mâncările? întrebă feciorul 
de împărat de-a treia oară. 

— Eu! grăi Ileana. 

Feciorul de împărat dete cu spada de sus 
în jos. 

- Tu mi-ai vărsat vinul? întrebă feciorul de 
împărat de-a patra oară. 

— Eu! grăi Ileana. 

Feciorul de împărat dete cu spada o dată 
cruciş şi o dată în curmeziş. lar lleana începu a 
răsufla aburi de moarte. 

— Tu m-ai aruncat în cuțite? întrebă feciorul 
de împărat de-a cincea oară şi mai în urmă. 

— Eu! grăi lleana. 

Feciorul de împărat împunse acuma cu 
sabia în inima Ilenei, începu apoi să dea în toate 

părţile, şi cruciş, şi curmeziş, şi în lung, şi în lat, 
să dea din toate puterile ce avea, încât îi curgeau 
lăcrămile pârâu. Când se apropiară zorile de ziuă, 
el începu să plângă din toată inima. Odată îi sări 
o bucăţică de zahăr în gură. 

— Hei! lleană! Dulce ai fost vie, dar dulce 
eşti şi moartă! zise el plângând încă mai tare. 

— Dulce, zău! grăi lleana, ieşind de sub 
perdea, dar pe de-o sută şi de o mie de ori mai 
dulce am să fiu de aci înainte. 

Feciorul de împărat stete împietrit de bucune 
când văzu pe lleana întreagă şi sănătoasă. El o 
cuprinse în braţe, şi de aci înainte trăiră mulţi ani 
fericiţi şi împărăţiră peste ţară cu pace şi cu noroc. 


POVESTE TURCĂ 


Frumoasa Lumii 


A FOST ODATĂ un padişah care-şi pu- 
sese-n minte să vadă cu ochii lui toate pă- 
mânturile lumii. 

Zi după zi colinda ţară după ţară, încât nu 
rămăsese loc pe lume, oricât de sălbatic şi 
anevoios, pe unde să nu-l fi purtat calul sau vreo 
apă pe care să n-o fi străbătut. 

Dar iată că, într-o bună zi, padişahul se 
îmbolnăvi, ochii i se înceţoşară de nu mai putea 
desluşi nimic cu privirea-i altădată atât de ageră. 

Numeroşi vraci şi doftori cu faimă veniră la 
căpătâiul său, cercând să-i redea vederea 
pierdută, dar nici unul nu găsi vreun leac pentru 
suferinţa lui. Într-un târziu, după multe zile de 
suferinţă, în seraiul padişahului poposi un derviş! 


! Derviş — călugăr musulman (n. red.). 

pribeag; acesta, după ce-l cercetă cu atenţie, îi: 
grăi aşa: 

— Tămăduirea ochilor tăi, slăvite padişah, 
stă în ţărâna pe care încă nu a atins-o copita 
armăsarului tău... 

La auzul acestor cuvinte, padişahul îşi clă- 
tină capul cu mâhnire şi spuse oftând: 

— Anevoie e de găsit un asemenea loc! 

Vorbele dervişului zburară prin odăile cele 
multe ale seraiului, străbătură zidurile şi se 
răspândiră mai departe în cetate, cu iuţeala 
vântului. Oamenii începură să se frământe, 
voind să-şi ajute padişahui care, în zilele lui, 
fusese un ocârmuitor drept şi bun. Îmboldit de 
şoaptele din jur, cel mai mare dintre cei trei 
feciori ai padişahului veni la părintele său şi îi 
-spuse: 

— Tată, m-am hotărât să purced la drum ca 
să-ţi aduc ţărâna care poate să te vindece. 

Îşi îmbrăţişă apoi părintele, încălecă pe 
armăsar şi, însoţit de oameni de nădejde, porni 
în lumea largă. Colindă el ce colindă şi după 
multe zile iată că se întoarse la serai şi înmână 
padişahului un pumn de ţărână păstrată cu 
sfințenie la sân, într-o batistă. 

— Pari tare ostenit, fiule. De unde ai luat 
pământul acesta? 

— Din creasta Piscului Anevoios ce se află 
în spatele celor şapte lanţuri de munţi, tată. 

— Ei, fiule, fiule, în tinereţele mele pe-acolo 
vânam eu potârnichi, oftă padişahul, încredinţat 
că îi e dat să rămână mai departe lipsit de lumină. 

Auzind cele întâmplate, feciorul mijlociu 
crezu de datoria sa să-şi încerce şi el norocul. 

— Tată, vorbi el padişahului, mă duc şi eu 
după leacul care să-ţi redea vederea. 

Îşi luă şi el rămas bun, îşi încălecă armăsarul 
şi, însoţit de oameni de nădejde, porni în lumea 
largă. Răscoli cele mai tăinuite unghere şi, după 
zile şi zile, intră şi el pe poarta seraiului, acoperit 
de colb din creştet până în tălpi. Întinzând 
padişahului un pumn de ţărână păstrată cu 
sfinţenie la sân, într-o batistă, îi spuse încrezător: 

— Veste bună, tată! Ţi-am găsit leacul. L-am 
adus de departe, tocmai din străfundul prăpastiei 
care se cască, întunecată, în spatele Celor şapte 
piscuri... 

— Fiule, oftă iar padişahul, în tinerețele mele, 
pe-acolo mă duceam mai mereu să vânez rațe 
sălbatice... 

Şi în ochii stinşi ai padişahului adormi şi 
ultimul licăr de nădejde. 

Dar iată că tocmai atunci uşa iatacului se 
deschise şi în prag apăru mezinul. 

— Tată, grăi el, dă-mi binecuvântarea ca să 
mă duc şi eu să caut leac suferinţei tale! 

— Lasă-te păgubaş, fiule, îi spuse padişahul. 
N-au încercat fraţii tăi mai mari? Nu se află loc pe 
lumea asta pe care să nu-l fi atins copita calului 
meu. 

Dar, oricâte vorbe spuse padişahul ca să-i 
întoarne gândul, fură de prisos. Fiul cel mic se 
duse la grajd şi cercetă cu luare-aminte fiecare 
cal în parte până ce dădu de un mânzoc sin- 
guratic, care i se păru a fi cu totul aparte față de 
ceilalţi cai. 

— Acesta fi-va armăsarul care mă va purta 
în lume! hotări el. 

Şi, scoţându-l din grajd, îl hrăni cu mâna lui 
patruzeci de zile încheiate, numai cu ovăz fiert în 
lapte şi cu struguri proaspeţi. Pe de altă parte, 
porunci ca o bucată de pământ aleasă de el 
anume să fie udată din belşug, necontenit, vreme 
de patruzeci de zile. Într-a patruzeci şi una zi, 
mezinul încălecă pe mânzocul care, ca un 

leu-paraleu, necheză năprasnic şi pătrunse cu 
el în pământul udat patruzeci de zile. Şi aşa de 
iute alergă fugarul, că din pământul mocirlos ieşi 
praf şi săriră scântei. 

- Tu eşti armăsarul care-mi trebuie mie, îi 
spuse fiul cel mic al padişahului, mângâind 
grumazul mânzului. Cu tine alături voi izbuti să 
aduc părintelui meu izbăvirea. 

Îşi îmbrăţişă părintele şi, singur-singurel, 
porni şi el în lumea largă. Şi merse, şi merse 
vreme îndelungată... Odată, când străbătea o 
câmpie nesfârşită, privirea îi fu atrasă de o scân- 
teiere atât de orbitoare, de parcă o fărâmă din 
soare căzuse pe pământ în locul acela. 

— Ce-o fi oare? se întrebă nedumerit mezinul 
şi, fără să stea pe gânduri, îşi mână calul într-acolo. 

Se aplecă şi văzu o pană de pasăre. Ea 
strălucea aşa în mii de focuri. Puse mâna pe ea, 
o suci, o răsuci şi murmură: 

— S-o iau cu mine. Poate că o să-mi prindă 
bine la ceva... 

Dar numaidecât auzi un glas necunoscut 
care îl povăţui: 

- Nu o lua, voinice. Pana asta de pasăre îţi 
va aduce multe necazuri. 

Se miră prinţul: de unde o voce străină în 
acea pustietate grozavă? Dar, zicându-şi că i s-a 
nălucit din pricina oboselii prea mari, nu stărui 
asupra poveţii. Puse pana în buzunar, dădu 
pinteni calului şi porni mai departe. 

Şi iarăşi merse şi merse până ce ajunse în- 
tr-o cetate mare. Primul gând al prinţului fu să 
tragă la un han, ca să se mai odihnească puţin 
de istovirea cumplită a drumului. Găsi un han, 
dădu un pumn de galbeni hangiţei ca să îngri- 
jească de cal şi de el însuşi, se băgă în aştemut, 
aşeză pana de pasăre lângă cap şi se culcă. 

Paşsămite cetatea aceea era cârmuită de un 
padişah bătrân, pizmaş şi tare fălos, care nu mai 
ştia ce să născocească pentru a-şi dovedi 
puterea. Astfel, chiar în ziua în care ajunsese 
prinţul acolo, pristavii vestiseră o poruncă a 
padişahuiui, ca în noaptea cu pricina nimeni să 
nu cuteze să aprindă vreo lumină. Peste noapte, 
ostaşii padişahului împânziră cetatea pentru a 
iscodi dacă toanele stăpânului sunt ascultate de 
supuşi; trecând şi pe la hanul în care prinţul 
dormea zdrobit de oboseală, văzură lumină. Dis- 
de-dimineaţă, acesta fu trezit din somn de câţiva 
ostaşi, luat pe sus şi dus la padişah. 

— Pentru ce mi-ai nesocotit porunca şi ai ţinut 
lumina aprinsă în odaie? se răsti padişahul. 

— Eu sunt un călător străin pe meleagurile 
astea, mărite padişah. Poposind de pe drumuri 
în acest han, am adormit buştean. N-am apucat 
să aprind nici o lumină... 

— Era sau nu lumină la han, la fereastra odăii 
lui? ţipă padişahul la oşteni. 

— Mai abitir ca ziua cea mai însorită, stăpâne 
milostiv! răspunseră aceştia într-un glas. 

— Auzi? răcni padişahul. La ce bun să încerci 
să mă înşeli? 

Atunci prinţul, care înţelesese, în sfârşit, ce 
se întâmplase, îi spuse: 

— Şi totuşi, n-am aprins nici o lumină, mărite 
padişah. O pană de pasăre găsită de mine în 
drum lumina aşa... 

Ochii padişahului se aprinseră de poftă: 

— Ad-o s-o văd şi eu! porunci el. 

Prinţul se duse la han, luă pana de pasăre 
şi o înmână padişahului. Acesta nu mai contenea 
să se mire de scânteierea orbitoare pe care o 
împrăştia pana, ca un izvor de lumină mereu viu... 
Padişahul străbătu cu ea în mână cămările 
seraiului, coridoarele cele mai întunecate, hrubele 

cele mai adânci şi, peste tot pe unde trecea, 
pana lumina scânteietor. 

Dar fălosului padişah nu-i era de ajuns că 
are o asemenea minune. Ţinea cu tot dinadinsul 
să se împăuneze, să fie încredinţat că nimeni pe 
lume nu mai este ca el. De aceea îl şi întrebă pe 
vizir, după plecarea prinţului: 

— Aşa-i că nu poate exista pe lume cineva 
mai fericit ca mine? 

lar vizirul, amestec de linguşire şi venin, îi 
răspunse, cu gândul ca nu cumva bunăvoința 
padişahului să se reverse asupra prinţului străin: 

— De bună seamă, cum să se afle pe lume 
cineva care să fie asemănător slăvitului meu 
padişah? Numai că mereu îmi dă târcoale un 
gând: cât de minunată o fi pasărea aceea, dacă 
numai o pană de-a ei răspândeşte atâta lumină! 
Fericit cu adevărat ai fi, mărite padişah, dacă ai 
avea şi pasărea aceea! 

— Ei, de s-ar putea una ca asta! suspină 
padişahul. 

— Cine ţi-a dat pana, slăvitul meu padişah, 
poate, neîndoielnic, să-ţi dea şi pasărea! 

— Aşa-i! spuse padişahul şi trimise din nou 
oşteni la han. 

Prinţul fu adus iarăşi la serai, valvârtej. 

— Să găseşti pasărea care are pene ca 
aceasta şi să mi-o aduci degrabă, altminteri îţi 
pierzi capul! 

Peste măsură de abătut se întoarse prinţul 
la han. Ce să facă? 

Se gândi să se pregătească de drum, dar 
încotro s-o apuce nu ştia. Se duse în grajd şi, 
năpăstuit, cu gândurile încâlcite, porni să-şi ţesale 
calul. Pe neaşteptate, acesta prinse a-i vorbi cu 
glas omenesc: 

— Ei, stăpâne, stăpâne, eu te-am povăţuit 
să nu iei pana că multe necazuri te vor paşte de 
pe urma ei, dar nu m-ai ascultat. Acum nu mai 
poţi da înapoi din faţa padişahului. Trebuie să 
găsim pasărea cu orice preţ. Du-te înapoi la serai 
şi cere să ţi se dea, pentru călătorie, un catâr 
gras şi un zimbil' trainic lucrat. Apoi om purcede 
la drum şi numai la muntele Kaf ne vom mai opri. 
Pasărea cu pricina este nici mai mult, nici mai 
puţin decât padişahul tuturor zburătoarelor câte 
se află pe lumea asta întinsă. O dată pe an se 
adună păsărimea pământului la poalele muntelui 


' Zimbil — coş împletil din papură sau din rogoz (n. red.). 

Kaf, Muntele Munţilor. Dacă ne grăbim, ajungem 
acolo tocmai la timp, adică puţintel mai înainte 
de vremea când are loc soborul păsărilor. Tu, fără 
zăbavă, tai catârul şi după ce îi împrăştii bucăţile 
de carne peste tot, pui una deasupra zimbilului, 
după ce te vâri în el şi aşa, ascuns privirilor, 
aştepţi, cu ochii închişi, sosirea păsărilor. Ele se 
vor lăsa stoluri-stoluri pe crengile Copacului Slăvit. 
Ultima care va sosi va fi însuşi padişahul lor. Şi 
vor începe zburătoarele să vorbească, îşi vor 
împărtăşi tainele, necazurile şi toate câte le 
privesc. Atunci abia le va da voie padişahul să se 
atingă de carnea răspândită de tine, iar el însuşi 
se va aşeza deasupra zimbilului şi va lovi cu ciocul 
în bucata de carne. Tu, din zimbil, vei întinde 
mâna, vei prinde pasărea şi iute, până nu apucă 
ea să ţipe, îi vâri capul sub aripă şi o pui în zimbil. 
lei zimbilul, te avânţi în şa şi pornim înapoi. 
Prinţul făcu întocmai cum îl povăţui calul. 
Luă de la padişah un catâr gras şi un zimbil 
încăpător şi trainic şi porni la drum, călare pe 
armăsarul său. Ajuns la muntele Kaf, Muntele 
Munţilor, îşi ascunse calul într-un tufiş, tăie catârul 
şi răspândi bucăţi de carne peste tot. Apoi se 
ascunse în zimbil şi, după ce puse o bucată de 

carne chiar pe acesta, aşteptă. Nu trecu mult şi 
păsările lumii începură să se adune stoluri-stoluri 
şi să ciripească şi să cânte. Apoi deodată, ca la 
un semn, zarva grozavă încetă. În încremenirea 
înfricoşătoare se auzi un fâlfâit de aripi. Prinţul, 
din ascunzătoarea lui, încercă să cuprindă niţeluş 
cu privirea cerul şi rămase înmărmurit: suliţi de 
lumină orbitoare străpungeau văzduhul, înfigân- 
du-se în pământ. Amintindu-şi de povaja calului, 
îşi închise cu străşnicie ochii, ca să nu-şi piardă 
vederea. După fâlfâitul de aripi, era limpede că 
pasărea de lumină cobora agale, spre celelalte. 
Se iscă atunci o larmă de nedescris! Toate 
zburătoarele o întâmpinară, îi vorbiră, cântară în 
trilurile cele mai felurite. După un răstimp, se auzi 
o poruncă şi atunci se repeziră cu toatele la 
bucăţelele de carne. lar padişahul lor se aşeză 
pe gura zimbilului şi îşi înfipse ciocul în carnea 
de acolo. Atâta aştepta prinţul: întinse grabnic 
mâna, prinse pasărea, îi băgă capul sub aripă, o 
vâri în zimbil în locul său, luă zimbilui şi se săltă 
în şa. Şi calul îl purtă în goană năprasnică până 
la cetatea padişahului cel bătrân, fălos şi pizmaş. 

Când văzu pasărea, acesta nu mai ştia ce 
să facă de bucurie. Lumina care pusese stăpânire 

pe seraiul său datorită acelei păsări întrecea cu 
mult pe aceea adusă de însuşi soarele. Numai- 
decât se întoarse spre vizir şi îl întrebă cu 
mulţumire: 

— Aşa-i că nu poate exista pe lume cineva 
mai fericit decât mine? 

lar vizirul, linguşitor şi temându-se ca nu 
cumva bunăvoința padişahului să se reverse 
asupra prinţului străin, îi răspunse: 

— De bună seamă, cum să se afle pe lume 
cineva mai fericit decât slăvitul meu padişah? 
Numai că mereu îmi dă târcoale un gând: acum 
seraiul nostru pare, sub lumina răspândită de 
pasăre, un lăcaş vechi, îmbătrânit, nici pe departe 
mulţumitor pentru gloria ta, slăvite... Un serai cu 
totul şi cu totul de fildeş ar fi nimerit şi cu fala ta şi 
cu pasărea de lumină... 

— Un serai de fildeş? murmură padişahul, 
cu un ghimpe în inimă. Cum să se poată dura un 
serai numai din fildeş? De unde să iei atâta fildeş? 

— Eh, cine a fost în stare să găsească şi să 
aducă pasărea de lumină, negreşit că va putea 
aduce şi fildeşul pentru serai... 

„Săgeata, odată slobozită din arc, nu se mai 
întoarce!" grăieşte un vechi proverb turcesc. Aşa 

şi vorba vizirului: odată spusă, cine s-o mai uite? 
Padişahul ce! dornic de fală?! Da de unde! Nici 
nu apucase bine prinţul nostru să ajungă la han, 
că un oştean în fuga mare şi veni să-l aducă 
înapoi, la serai... 

— Să-mi găseşti şi să-mi aduci aici degrabă 
atâta fildeş cât trebuie la ridicarea unui serai 
încăpător şi înalt cum nu s-a mai văzut, altminteri 
îţi pierzi capul! îi porunci padişahul. 

Mut de uimire, prinţul se întoarse la han şi 
hărțuit de gânduri negre pătrunse în grajd şi se 
apucă într-o doară să-şi ţesale calul. Acesta prinse 
îndată a-i vorbi cu grai omenesc: 

— Lasă supărarea, stăpâne, că nu îţi e de 
nici un folos! Odată ce-ai apucat să te prinzi în 
horă, trebuie să joci, altfel n-ai încotro, îl îmbărbătă 
calul. Te du pe dată la padişah şi cere-i să-ţi dea 
oşteni mulţi şi butii pline cu rachiu din cel mai tare. 
Vom merge la Pădurea Elefanţilor. În ea se află 
un lac. Când e căldura în toi, elefanții dau năvală 
la lacul acela, să-şi astâmpere setea. Tu ai să pui 
oştenii să verse tot rachiul în lac, apoi, împreună 
cu ei, te vei ascunde prin preajmă. Elefanții, 
înfierbântaţi, vor sorbi cu lăcomie din apă, vor 
ameţi şi vor cădea, beji morţi. Atunci tu şi oştenii 

vei ieşi din ascunzătorile voastre, le veţi smulge 
colții şi gata! Ne vom întoarce la serai cu porunca 
padişahului îndeplinită. 

Prinţul ascultă cuvânt cu cuvânt povaţa 
calului. Se urcă pe calul său şi, urmat de puhoiul 
de oşteni care cărau bultiile de rachiu, se îndreptă 
spre Pădurea Elefanţilor. Dădură de lac, vărsară 
în apă rachiul şi se ascunseră. Când dogoarea 
amiezii năpădi totul, pădurea începu să tros- 
nească, pământul să se cutremure cumplit sub 
călcătura grea a elefanților care veneau la lac. 
Însetaţi, sorbiră din apă, dar numaidecât se 
traseră înapoi. Cum însă pârjolui creştea, elefanții 
nu mai putură răbda, veniră din nou şi băură din 
lac pe săturate. Pe dată îşi pierdură cunoştinţa şi 
căzură ca morţi. La un semn al prinţului, oştenii 
tăbărâră asupra lor şi le scoaseră colții. Apoi se 
întoarseră la serai. 

Când văzu padişahul atâta fildeş, mai să 
nu-şi creadă ochilor. Bucuros foarte, dădu porunci 
peste porunci şi seraiul din fildeş prinse a se înălța 
ca din pământ. Între timp, aurari vestiți împletiră 
o colivie din aur bătut cu nestemate, pentru pasă- 
rea de lumină. Padişahul puse colivia în sala 
tronului, iar el însuşi se aşeză trufaş pe tronul 
de fildeş din seraiul de fildeş şi, fălos, îşi întrebă 
vizirul: 

— Aşa-i că acum nu poate exista pe lume 
cineva mai fericit decât mine? 

lar vizirul, linguşitor foarte, îi răspunse de 
astă dată: 

— De bună seamă, cum să se afle pe lume 
cineva mai fericit decât slăvitul meu padişah? Dar 
dacă stau şi chibzuiesc mai bine, într-un serai de 
fildeş ca acesta, lăcaş al păsării de lumină, ar fi 
nimerit ca prin cămări să-şi poarte trupu-i mlădios, 
unduindu-se, însăşi Frumoasa Lumii, care să-ţi 
fie sultană. Atunci, într-adevăr, slăvitul meu 
padişah, că nu ar putea fi cineva mai fericit ca 
tine... 

— Să am de sultană pe Frumoasa Lumii?! 
Şi ochii bătrânului padişah luciră pofticioşi. Ei da, 
aş dori eu foarte mult, dar câţi prinți şi padişahi 
n-au încercat să şi-o facă soaţă şi nu au izbutit 
decât să-şi piardă viaţa?! 

- Cine a fost în stare să găsească şi să-ţi 
aducă pasărea de lumină, fildeşul trebuitor unui 
serai ca acesta, negreşit că va putea să-ţi dă- 
ruiască şi pe Frumoasa Lumii... 

Abia sfârşi vizirul cuvintele acestea, că 
padişahul şi dădu poruncă să i se aducă îndată 
prinţul de la han. Cum veni acesta, îi porunci: 

— Să găseşti şi să mi-o aduci degrabă pe 
Frumoasa Lumii, ca să mi-o fac sultană, altminteri 
îţi pierzi capul! 

„Câte năpaste se abat asupra capului meu!“ 
se căină prinţul în sinea sa şi, cu gândul dus la 
părintele său care negreşit că îi aştepta sosirea 
cu sufletul la gură, se îndreptă spre han. Îngrijorat 
şi mâhnit începu să-ţi ţesale calul care, cât ai clipi, 
prinse să vorbească: 

— N-avem încotro, stăpâne, vom trece şi prin 
încercarea asta. O vom găsi noi şi pe Frumoasa 
Lumii şi pe urmă ne vom înturna acasă. Şi ca să 
ai şi o bucurie printre atâtea greutăţi pe care le-ai 
întâmpinat de când ai ieşit pe poarta seraiului 
părintesc, află, stăpâne, că singurul locşor pe 
lumea asta pe care nu a călcat copita armăsarului 
părintelui tău este bucăţica de pământ de sub 
ghergheful Frumoasei Lumii. Aşa că, de vom iz- 
buti, vom aduce cu noi, o dată cu aceasta, şi leac 
pentru suferința padişahului-tată. 

Un licăr de nădejde luci în ochii până atunci 
plini de obidă ai prinţului. Cu puteri sporite, se 
aruncă în şa şi goni şi goni pe armăsarul său zile 
şi nopţi, necurmat, fără să ştie ce-i popasul. Şi 
într-o bună zi, când, o dată cu mijirea zorilor, îl 

împresură o mireasmă de flori tare şi dulce, ca o 
băutură vrăjită, înţelese că se apropiau de grădina 
Frumoasei Lumii. 

— Descalecă şi ascultă-mă cu luare-aminte, 
stăpâne, grăi calul. De felul cum ai să-mi împlineşti 
spusele atârnă izbânda încercării de acum. intră 
binişor în grădină şi taie pe nesimţite o creangă 
de trandafir cu şapte rămurele pe ea. Până nu 
răsare soarele, Frumoasa Lumii lucrează la 
gherghef în grădina de trandafiri. Tu, fără să faci 
vreo mişcare sau vreun zgomot care să te dea în 
vileag, strecoară-te lângă ea pe la spate şi pe 
neaşteptate apuc-o zdravăn de plete şi loveşte-o 
cu creanga de trandafir plină de ţepi. O loveşti, o 
loveşti până ce ea însăşi îţi va spune că e destul. 
Atunci o iei cu tine, o urci în şa, salţi şi tu alatur şi 
restul e treaba mea! 

Prinţul nostru nu pierdu un cuvinţel din spu- 
sele calului său. Făcu totul întocmai. Se furişă în 
grădină, tăie un ram de trandafir cu şapte rămurele 
pe el şi, tupilându-se printre flori, păşi tot mai 
adânc în grădină. Deodată, încremeni: o fată cu 
părul bălai, mătăsos şi lung, frumoasă ca bucăţică 
ruptă din lună, şedea la un gherghef de aur pre- 
sărat cu nestemate şi lucra. Prinţul îşi veni însă 

iute în fire din uluirea sa, se apropie uşurel de 
fată, o înşfăcă de păr şi începu a o lovi cu ramul 
de trandafir. Şi o lovi, o lovi până ce Frumoasa 
Lumii prinse a-i vorbi: 

— Destul, flăcăule! De multă vreme aşteptam 
un voinic neînfricat ca tine! De-acum încolo, viaţa 
mea este strâns împletită cu a ta. la-mă cu tine şi 
du-mă unde vrei tu! 

Prinţul se aplecă, luă un pumn de ţărână de 
sub gherghef, o sui pe Frumoasa Lumii pe cal, 
săltă şi el alături şi tot într-un galop ajunseră la 
seraiul de fildeş. Aici, Frumoasa Lumii fu condusă 
de roabe în odăile pregătite pentru ea anume, să 
se odihnească după drumul cel lung şi istovitor. 

Seara, padişahul cel! bătrân veni s-o vadă 
şi o anunţă că va să-i fie soaţă. 

— Te înşeli, bătrâne, îi răspunse răspicat 
Frumoasa Lumii, care fusese încredinţată că se 
va însoţi cu prinţul cel tânăr. Aşa cum eşti acum 
n-ai să-mi fii niciodată soţ şi stăpân. Există o 
singură cale să-ţi atingi dorinţa asta. La o de- 
părtare de şapte mări de aici, în Ostrovul Tăinuit, 
se află iepele mele. Să fie aduse aici şi mulse. 
Te vei îmbăia în laptele lor şi vei dobândi de 
îndată tinereţea de mult pierdută. Atunci abia 
vei putea cuteza să te gândeşti la mine! 

- E anevoie de adus iepele din acel ostrov? 
întrebă padişahul. 

— Cum nu se poate mai anevoios. Ştiu un 
singur om care ar putea încerca s-o facă: voinicul 
care m-a adus aici! 

— Minunat, minunat! se bucură padişahul, 
frecându-şi mâinile. Flăcăul va izbuti şi isprava 
asta. Voi fi iar tânăr, voi lua-o pe Frumoasa Lumii 
de soţie şi voi trăi fericit în seraiul meu de fildeş, 
râvnit de toată suflarea pământului... 

lute îl chemă la el pe prinţ şi îi porunci: 

- Fă bine şi adu-mi aici, degrabă, iepele 
Frumoasei Lumii... Altminteri, îţi pierzi capul! 

Năucit, prinţul alergă la han, se duse la grajd 
şi începu să- "ŞI țesale calul, pregătindu-l iar de 
drum. 

— Nu te necăji într-atât, stăpâne, auzi iar 
glasul calului. Scăpăm noi teferi şi din impasul 
ăsta. Numai ascultă-mă bine. Cere de la padişah 
patruzeci de bivoli. Îi luăm cu noi şi pornim la 
drum. Când vom ajunge la a şaptea mare unde 
se află Ostrovul Tăinuit, tu descalecă, taie bivolii, 
jupoaie-i, iar pieile lor aşază-le una peste alta pe 
spinarea mea. Apoi ascunde-te după vreo tufă. 
Eu voi slobozi un nechezat cumplit. îndată apele 

se vor despica făcând loc Armăsarului Mării. Din- 
tr-un salt, acesta va fi lângă mine, gata de luptă. 
Se va năpusti asupră-mi şi va muşca neîndurător 
din pieile de bivoli de pe spinarea mea. Fărâme 
le va face. Dar, când va ajunge la a patruzecea 
piele, va fi istovit. Tu, atunci, ţâşneşti de la locul 
unde stai tupilat, arunci şaua pe el, încaleci şi te 
ţii bine de grumazul lui. El se va arunca în apă şi 
te va duce la Ostrovul Tăinuit. lei iapa murgă şi 
pe cea roaibă şi, călare pe una din ele, le aduci 
îndată la mal... 

Prinţul nu stătu o clipă în cumpănă. Se 
apucă iute de treabă şi îndeplini totul după 
spusele calului său. Aşa ajunse cu bine la ţărmul 
celei de a şaptea mări. Aici descălecă, tăie bivoli, 
îi jupui, iar pieile le aşeză una peste alta pe 
spinarea calului său. Acesta, fără zăbavă, scoase 
un nechezat cumplit. Ca tăiat de lama unui uriaş 
cuţit nevăzut, apele se despicară în două; din ele 
răsări un armăsar mândru care se şi aruncă 
asupra calului de pe țărm. Când pe acesta mai 
rămase o singură piele de bivol, Armăsarul Mărilor 
se dădu învins. Prinţul ieşi din tufişul în care se 
ascunsese, aruncă pe el şaua, încălecă şi aşa 
ajunse în Ostrovul Tăinuit. Găsi numaidecât iapa 

murgă şi pe cea roaibă, le luă şi ajunse cu bine la 
țărm unde îl aştepta calul său şi aşa se întoarse 
nevătămat la seraiul de fildeş. 

Văzându-l, padişahul se bucură peste poate. 
Alergă într-un suflet la Frumoasa Lumii, de îi 
aduse vestea cea mare: 

— Au sosit iepele tale, sultana mea. Ard de 
nerăbdare să mă îmbăiez ca să mă fac iar tânăr. 
Numai că nu ştiu cine-o să le mulgă. Sunt atât de 
sălbatice! 

— Un singur muritor e în stare s-o facă: 
voinicul care m-a adus pe mine. Să-şi acopere 
capul cu năframa mea, să-şi toarne pe veşminte 
parfumul meu din şipul ăsta tăiat într-un rubin şi 
aşa să le mulgă! 

Spre marea sa nedumerire, prinţul fu chemat 
iarăşi la padişah, care-i porunci să facă precum 
spusese Frumoasa Lumii. El, neavând încotro, 
mulse iepele: laptele iepei roaibe în covata de 
aur, laptele iepei murge în covata de argint. 
Amândouă coveţile fură duse de roabe dinaintea 
Frumoasei Lumii. Ea porunci ca imediat covata 
de argint să-i fie dusă padişahului, spre îmbăiere, 
iar cea de aur, prinţului. Şi ce să vezi? Abia intrat 
în baie, padişahul şi carnea de pe el se topiră 

văzând cu ochii, până ce din trupul lui mătăhălos 
nu rămase decât un morman de oase. 

— Luaţi oasele astea netrebnice de bătrân 
lacom, pizmaş şi fălos cu truda altuia şi îngro- 
paţi-le! porunci ea slugilor. 

lar prinţul care, prin îmbăierea cu laptele 
iepei roaibe, dobândise, întocmai ca Frumoasa 
Lumii, o tinereţe veşnică, fără de bălrâneţe, se 
uni cu Frumoasa Lumii şi fu ales de norod, pentru 
curajul şi cinstea lui, să împărăţească în locul 
padişahului mort. Nunta tinu nici mai mult, nici 
mai puţin decât patruzeci de zile şi patruzeci de 
nopți. Patruzeci de zile de veselie, de belşug, de 
cântece şi jocuri pentru toată suflarea ţării. Numai 
o singură fiinţă nu era cu totul şi cu totul fericită în 
acest răstimp: mirele. Nu că nu s-ar fi bucurat, 
doar o îndrăgise pe Frumoasa Lumii de cum o 
zărise, dar amintirea tatălui său îi umbrea şi inima 
şi chipul. 

— Ce-ţi apasă sufletul, voinicul meu? îl 
întrebă Frumoasa Lumii. Văd că mereu ţi se 
aşterne pe față un nor de întristare. 

— Ah, răspunse tânărul padişah, când îmi 
aduc aminte de suferinţa tatălui meu mi se strânge 
inima... 

Şi îşi depănă tot firul vieţii sale, de la 
plecarea din seraiul părintesc. 

— Să nu mai zăbovim o clipă! hotărî Fru- 
moasa Lumii. Să pornim îndată la tatăl tău! 

Şi calul, credinciosul prieten al prinţului, îi 
purtă în galop nebun până la seraiul părintesc. 
Străjile duseră vestea cea mare bătrânului 
padişah orb care, crezând că i-a pierit de mult fiul 
cel mic, purta numai veşminte cernite. În sfârşit, 
în uşa iatacului se ivi fiul său cel mic, cu Fru- 
moasa Lumii alături. 

— Am adus leacul suferinţei tale, tată, spuse 
mezinul, după ce îşi îmbrăţişă părintele. 

— De unde l-ai luat, fiule? 

— De sub ghergheful nurorii tale, tată. 

— Cine mi-e noră, fiule? 

— Frumoasa Lumii, tată! 

Uluit mai rămase padişahul-tată, căci, 
pasămite, nu ajunsese niciodată în grădina cu 
trandafiri a Frumoasei Lumii. Cu mâna tre- 
murătoare de bătrâneţe şi tulburare laolaltă, luă 
țărâna din batista întinsă de fiul său şi şi-o trecu 
peste ochi. Şi pe loc îi reveni vederea, făcând 
din el cel mai fericit om şi părinte din câţi s-au 
aflat vreodată pe lume. 

Şi se încinse atunci o veselie cum nu s-a 
mai pomenit vreodată. După multele încercări, 
se cuibări şi în inimile lor fericirea deplină, căci 
nu degeaba glăsuieşte proverbul din bătrâni: 
„Fiecare noapte îşi are negreşit ziua ei“. 


POVESTE CEHĂ 


O familie înţeleaptă 


AU FOST ODATĂ un bărbat şi o femeie care 
aveau o fată de măritat. Într-o zi se înfăţişă un 
tânăr chipeş în familia aceea, ca s-o ceară de 
soţie pe fiica lor. Vrând să-i facă o impresie bună, 
primindu-l cât mai generos pe acel tânăr, mama 
se grăbi să-şi trimeată fata în pivniţă să aducă o 
cană plină cu cel mai bun şi mai vechi vin al lor. 
Dar, de cum se trezi în pivniţă şi dădu drumul 
vinului din butoi, ea căzu pe gânduri: „Dacă mă 
voi mărita cu tânărul acesta, voi avea un copil 
şi, când copilul va fi bolnav, voi şti oare să-l 
îngrijesc?“ Rămase aşa pe gânduri, fără să-şi dea 
seama că vinul trecuse de mult de gura cănii, 
umplând pivniţa de-i ajunsese fetei până la glezne. 

După câtva timp, mama ei alergă în pivniţă 
să vadă ce se întâmplase cu fata: 

— Hai, grăbeşte-te, tânărul te-aşteaptă! 

Dar auzind ce-o frământă pe fată, căzu şi 
ea pe gânduri. 

— Ai dreptate, dacă se va îmbolnăvi copilul, 
cum vei şti tu oare să-l îngrijeşti? 

Dar nu trecu mult şi în pivniţă cobori şi tatăl 
fetei. 

— Ce-aveţi de gând cu băiatul? Nu veniţi 
sus cu vinul cel bun? întrebă el, plictisit de atâta 
aşteptare. 

— Doamne, bărbate... începu femeia să se 
tânguie, fata noastră se gândeşte la ceva foarte 
grav. Dacă se va căsători cu tânărul acesta, va avea, 
desigur, un copil... Dar dacă s-o îmbolnăvi, cumo 
să ştie ea să-l îngrijească? Ei, ce spui tu de-asta?... 

Şi atât de convingătoare a fost femeia, încât 
bietul bărbat nu văzu nici el că în pivniţă vinul cel 
bun le ajunsese tuturor până la genunchi şi, în 
loc să le zorească pe cele două femei, căzu şi el 
pe gânduri... 

Curând cobori neliniştit şi tânărul în pivniţă, 
să afle ce se întâmplase. Văzându-i pe toţi trei 
cum se înecau în vin şi ascultându-le pricina fră- 
mântării lor, o luă tiptil-tiptil înapoi pe scară, 
hotărându-se să plece cât mai departe de me- 
leagurile acelea... 

POVESTE BULGARĂ 


Două daruri 


LA CURTEA UNUI ÎMPĂRAT a venit într-o 
bună zi un ţăran cu un coş uriaş plin cu piersici 
mari şi frumoase, cum nu se mai văzuseră până 
atunci în împărăție. 

— Să trăieşti, măria-ta! lată, ţi-am adus în 
dar aceste piersici nemaipomenite! îi spuse tă- 
ranul, întinzându-i coşul. 

— Îți mulţumesc, prietene, îi răspunse îm- 
păratul şi se grăbi să-l ospăteze cu ce avea mai 
bun în cămările sale. 

În timp ce ţăranul era servit cu bunătăţile 
acelea, împăratul se strecură în camera alăturată, 
ca să-şi întrebe sfetnicul cum l-ar putea răsplăti 
pe ţăran pentru gestul lui frumos şi generos. 

- Dacă a venit la măria-ta cu sufletul curat, 
lipsit de orice interes şi nu ascunde intenţia de a 
căpăta zece găini pentru trei boabe de tărâţe, 

atunci merită un dar frumos, bunăoară, un ar- 
măsar, îl lămuri el. 

Şi, într-adevăr, împăratul îl încercă pe ţăran, 
cât era de cinstit în gândul lui, întrebându-l ce 
dorea în schimbul piersicilor acelea minunate. 
Modest, ţăranul îi ceru doar câţiva sâmburi de 
piersică, după ce avea să mănânce fructele, ca 
să-i păstreze pentru la anul. Împăratul, văzând 
modestia ţăranului, se grăbi să-i dăruiască unul 
din cei mai frumoşi cai ai săi, după povaţa sfet- 
nicului. 

Şi pornind-o ţăranul călare, după ce-i mul- 
ţumise de mii de ori împăratului pentru asemenea 
dar neaşteptat, ajunse în scurt timp la stăpânul 
său, renumit pentru zgârcenia lui, poreclit de 
aceea şi Zgârie-brânză. Când auzi el cele pe- 
trecute cu ţăranul lui, nici nu mai stătu la îndoială 
şi, luând cel mai arătos cal din grajd, se grăbi 
să-l ducă împăratului. 

— Să trăieşti, măria-ta! Am auzit că aţi dăruit 
unuia dintre supușii mei un cal pentru un coş mare 
cu piersici, aşa că m-am gândit să vă ofer alt cal 
de-al meu, ca să-l aveţi în locul celui dăruit. 

— Sunt încântat de mărinimia ta, îi răspunse 
împăratul. 

Şi se grăbi să-l întrebe pe sfetnicul său cum 
ar putea să-l răsplătească pe bogatul care-i 
făcuse un astfel de dar. 

- Dacă a venit cu sufletul curat, şi nici el 
n-ar vrea pentru câteva boabe de tărâţe să plece 
cu zece găini, merită şi el un dar împărătesc. 

Ca să-l pună la încercare, împăratul îl în- 
trebă pe bogat ce-ar dori în schimbul darului său. 

— Ce să vreau, împărate? Cu zece pungi de 
galbeni aş fi mulţumit. 

— Dragă prietene, ceva mult mai bun am 
pregătit pentru mărinimia ta. 

Şi porunci să-i fie daţi toţi sâmburii de 
piersică, rămaşi la plecarea ţăranului. 

Aşadar, ţăranul cel generos a primit un cal 
pentru câteva piersici, iar bogatul Zgârie-brânză, 
câţiva sâmburi de piersică pentru un cal. 


POVESTE GERMANĂ 


Orbul şi şchiopul 


A FOST ODATĂ un om care avea o livadă 
cu mere. Se credea omul cel mai iscusit din 
lume. „Ce paznici mai potriviţi aş putea eu găsi, 
să-mi păzească merele, decât un orb, care să nu 
le vadă cât de roşii şi de coapte sunt, şi un şchiop, 
care să nu se poată căţăra la ele, chiar dacă le 
vede pârguite şi ispititoare?“ îşi spunea iscusitul 
stăpân al livezii. Şi aşa şi făcu. Tocmi un orb şi un 
şchiop ca paznici ai livezii. După câtva timp, când 
merele arătau mai coapte şi mai ademenitoare 
ca oricând, iată că şchiopul se opri în faţa unuia 
dintre pomi cu mare admiraţie: 

— Nicicând n-am mai văzut aşa mere fru- 
moase şi îmbietoare! Ce-ar fi să luăm şi noi 
câteva? îl ispiti el pe orb. 

— De ce-mi vorbeşti de ele? îl întrebă orbul. 
Eu nu le văd şi atunci nici nu mi-e poftă de ele. 

- Am o idee nemaipomenită! Ascultă-mă! 
Tu mă iei în cârcă şi mergi cu mine după cum te 
îndemn eu. Şi, las' că eu întind mâna şi culeg 
pentru amândoi câte un sac. Vrei să faci precum 
îți spun? 

- Mai e vorbă? răspunse orbul. 

Şi, în aceeaşi clipă, şchiopul se urcă în 
spinarea orbului şi ajunse sub măr. Ceea ce au 
făcut ei în ziua aceea repetară mai multe zile, în 
şir, până când stăpânul livezii începu să observe 
lipsa fructelor. Nebănuind însă ce se întâmplă cu 
ele, stăpânul se aşeză la pândă. Încremeni 
văzând că tocmai paznicii lui erau hoţii şi nu putu 
să nu se minuneze: „Iscusinţa a fost învinsă de 
viclenie! lar eu, care mă credeam cel mai dibaci 
om de pe faţa pământului, iată-mă dus de nas şi 
prădat chiar de paznicii aleşi de mine: de un 
şchiop care a mers pe picioarele unui orb, şi de 
un orb care a văzut cu ochii unui şchiop'. 


POVESTE FRANCEZĂ 


Săracul şi cei trei galbeni 


ODATĂ, un om sărac găsi pe drum trei 
galbeni. Strălucirea aurului din mâna lui îi stârni 
pofta de bogăţie şi acum mintea lui zbura la luxul 
de la palat, la mâncăruri alese, la straie scumpe, 
şi câte şi mai câte se pot cumpăra cu galbeni. 

„Dar aceştia sunt numai trei galbeni, îşi 
spuse el, ce să fac mai întâi?“ 

Şi, ca să se gândească mai bine, se opri la 
primul han şi până una alta ceru un pui fript. 
Desigur că şovăi mult stăpânul hanului până să 
i-l servească; dar sărmanul om, ghicind motivul 
şovăielii, puse un galben strălucitor pe masă şi, 
cu un glas domol, îl mai rugă o dată: 

- Fii bun şi adu-mi un pui fript! 

Când privi galbenul, stăpânul hanului în- 
gălbeni şi el, căci în aceeaşi clipă îi fulgeră prin 
minte că bărbatul din faţa lui nu putea fi decât un 

prinţ, sau oricum un mare bogătaş risipitor, căruia 
îi plăcea să umble travestit. Căci mai avusese el 
de-a face cu mulţi oameni de aceştia. Cerân- 
du-şi mii de iertăciuni, se retrase, cu mii de 
plecăciuni, ca să revină imediat după aceea cu 
un puj mare, fript. 

Tot gândindu-se cum să facă să-şi înmul- 
țească cei trei galbeni, el mai ceru între timp trei 
plăcinte cu mere şi vin bun, dar tot nu-i veni în 
minte nici o idee năstruşnică. Plictisit şi îngân- 
durat, se ridică să plece. Spre mirarea lui, stăpânul 
hanului îi dădu înapoi galbenul pe care-l lăsase pe 
masă, împreună cu un coş cât toate zilele plin de 
bunătăţi şi, în timp ce se închina în faţa lui, până 
la pământ, îl ruga stăruitor să nu-l uite: 

— Onorat de prezența domniei-voastre în 
hanul meu, vă rog să nu uitaţi purtarea mea cu 
Înălţimea Voastră şi, când oi avea şi eu vreo 
rugăminte, să mi-o împliniţi, încheie hangiul, 
întinzându-i timid coşul cu bunătăţi. 

— îţi mulţumesc, omule, şi fii sigur că nu voi 
uita bunătatea ta, îi răspunse omul cel sărac, uluit 
de puterile miraculoase ale galbenului. 

Şi de unde credea că pierduse unul din 
galbeni, rămăsese cu tot ce venise, ba pe dea- 
supra, avea acum şi un coş plin de bunătăţi, pe 
lângă supunerea şi prețuirea hangiului. Ceea ce 

se petrecuse la han îi dădu ghes să mai intre şi la 
croitorul de alături. Între timp, o slugă a hangiului 
îl prevenise pe croitor că un prinţ de seamă se 
află acolo, îmbrăcat în cerşetor. Omul cel sărac 
intră să-şi comande un costum frumos. Croitorul 
începu să-i arate cele mai fistichii şi mai înzor- 
zonate costume: 

— Tot ce vă place din prăvălia mea vă apar- 
tine şi mă voi simţi îndatorat dacă vă alegeţi ceea 
ce doriţi, fără a-mi plăti nici un galben, ci doar cu 
rugămintea ca de azi încolo să vă faceţi costume 
numai la mine, îi vorbi croitorul. 

Şi omul cel sărac îşi alese câteva din cele 
mai frumoase costume şi-i făgădui croitorului că 
numai la el va veni să cumpere. Plecând cu cos- 
tumele, croitorul îi spuse că după colţ îl aşteaptă 
caleaşca lui. 

Lângă croitor locuia cizmarul; fiind prevenit 
şi el, povestea se desfăşură la fel, încât omul cel 
mai prăpădit şi mai neştiut de nimeni, din zorii 
zilei, ajunsese cel mai împopoţonat şi cel mai 
vestit până la asfinţitul soarelui. 

Văzându-l vecinii cât de încărcat de lucruri 
scumpe se întorcea acasă, când ştiau ei cum 
plecase în zori, se minunară şi-l întrebară: 

- — Dar prin ce minune te-ai îmbogăţit aşa în- 
tr-o singură zi? Ce comoară ai găsit? 

— N-am găsit decât trei galbeni în drum, dar 
până seara s-au înmulţit. Dacă oti găsi şi voi, veniţi 
şi vă voi spune toată povestea, le răspunse el 
simplu. 

Dar n-a venit nimeni să-l roage să-i po- 
vestească, fiindcă nimeni n-a mai găsit de atunci 
nici un galben pe drum, darmite trei! 

